WOTSƆ WO ÐOKUIWO NA FAA Wotsɔ Wo Ðokuiwo Na Faa—Le Madagascar\n“Edoa Ŋusẽ Ame Si Ŋu Ðeɖi Te”\nŊkuɖodzia Nana Ðekawɔwɔ Nɔa Mawu Ƒe Amewo Dome\nNu Ka Tae Wòle Be Míana Nu Ame Si Tɔe Nye Nuwo Katã?\nLɔlɔ̃ Ka Ƒomevie Nana Ame Kpɔa Dzidzɔ Vavãtɔ?\nVovototo Si Le Ame Siwo Subɔa Yehowa Kple Ame Siwo Mesubɔnɛ O Dome\nGBE BUBU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bassa (Cameroon) Belize Kriol Bengali Bicol Boulou Bulgarian Cakchiquel (Central) Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nGbetakpɔxɔ—Tata Si Míesrɔ̃na | January 2018\n“NE MESE xɔ̃nye siwo yi ɖasubɔ le afi si mɔɖela geɖe wu hiã le ƒe nuteƒekpɔkpɔwo la, edzroa nye hã be makpɔ dzidzɔ si kpɔm wole. Gake menɔ vɔvɔ̃m hã be manya wɔ nam be masubɔ le afi si gbeƒãɖela geɖe wu hiã le o.” Nya mawoe Sylviana, si nye mɔɖela si xɔ ƒe 27 la gblɔ.\nÐe wò hã èsena le ɖokuiwò me abe Sylviana enea? Ðe wòdzroa wò hã vevie be yeasubɔ le afi si Fiaɖuƒegbeƒãɖela geɖe wu hiã le evɔ wòwɔna na wò be manya wɔ na ye oa? Ne nenemae la, dzi megaɖe le ƒowò o! Le Yehowa ƒe kpekpeɖeŋu me la, nɔviŋutsu kple nɔvinyɔnu akpeakpewo te ŋu ɖu mɔxenu siwo na wòsesẽ na wo be woadzi woƒe subɔsubɔdɔa ɖe edzi la dzi. Be míakpɔ ale si Yehowa kpe ɖe wo dometɔ aɖewo ŋui la, na míayi Madagascar, si nye ƒukpo enelia si lolo wu le anyigba dzi.\nƑe ewo aɖewoe nye esia la, gbeƒãɖela kple mɔɖela 70 kple edzivɔ siwo me dzo le la tso dukɔ * 11 me yi ɖasubɔ le Afrika ƒe dukɔ sia si me dɔa le ku tsem le, si me ame geɖe dea bubu Biblia ŋu le la me. Azɔ hã, gbeƒãɖela gbogbo aɖewo siwo le dukɔ sia me la lɔ̃ faa ʋu yi ɖale asi kpem ɖe Fiaɖuƒegbedeasia kaka dɔa ŋu le ƒukpo gã sia ƒe teƒeteƒewo. Na míadzro wo dometɔ aɖewo ƒe nuteƒekpɔkpɔwo me kpɔ.\nWOÐU VƆVƆ̃ KPLE DZIÐELEAMEƑO DZI\nPerrine kple Louis\nLouis kple Perrine nye atsu kple asi siwo xɔ wu ƒe 30, eye woʋu tso France yi Madagascar. Wonɔ eŋu bum ƒe geɖe be yewoaʋu aɖakeke yewoƒe subɔsubɔdɔa ɖe enu le duta, gake esia nɔ sesẽm na Perrine. Egblɔ be: “Menɔ vɔvɔ̃m be mayi tɔmanyaƒe nɔmanyaƒe. Ne mebu eŋu be magblẽ míaƒe ƒometɔwo, hamea me tɔwo, míaƒe aƒea, teƒe siwo míenya kple nu siwo wɔwɔ ma mí ɖe megbe la, esia nana metsia dzimaɖi. Le nyateƒe me la, nu siwo ŋu metsi dzi ɖo la koŋue zu mɔxenu nam.” Ke le ƒe 2012 me la, dzi ɖo Perrine ƒo, eye eya kple Louis woʋu yi Madagascar. Aleke wòle sesem le eɖokui me tso nyametsotso ma ŋu? Egblɔ be: “Ne metrɔ kpɔ megbe la, magblɔ be ale si gbegbe Yehowa kpe ɖe mía ŋui la teƒe kpɔkpɔ do ŋusẽ míaƒe xɔse ŋutɔ.” Louis hã gblɔ kpee be, “Bu eŋu kpɔ ko—esi míede Ŋkuɖodzia zi gbãtɔ le Madagascar la, míaƒe Biblia nusrɔ̃vi ewo va wɔnaa teƒe!”\nNu kae kpe ɖe atsu kple asi sia ŋu woyi edzi subɔ le duta esime wodo go kuxiwo? Wodo gbe ɖa ɖe kuku na Yehowa vevie be wòado ŋusẽ yewo ne yewoayi edzi ado dzi. (Flp. 4:13) Louis gblɔ be: “Míede dzesii be Yehowa ɖo míaƒe gbedodoɖaa ŋu eye wòna ‘Mawu ƒe ŋutifafa’ mí. Ewɔe be míete ŋu tsɔ susu ɖo dzidzɔ si kpɔm míele le subɔsubɔdɔa me ŋu. Tsɔ kpe ɖe eŋu la, mía xɔlɔ̃ siwo míegblẽ ɖe aƒe la ɖo e-mail kple lɛtawo ɖe mí tsɔ de dzi ƒo na mí be míagana ta o.”—Flp. 4:6, 7; 2 Kor. 4:7.\nYehowa ɖo Louis kple Perrine ƒe dzidodoa teƒe na wo geɖe. Louis gblɔ be: “Le October 2014 me la, míede Kristotɔ Srɔ̃tɔwo Ƒe Bibliasrɔ̃sukua * le France. Suku sia si míede la nye nunana nyui aɖe tso Yehowa gbɔ, si míaŋlɔ be akpɔ o.” Esi wowu sukua nu la, dzi dzɔ wo ŋutɔ be habɔbɔa gaɖo wo ɖe Madagascar.\n“MIAZU DADA NA MÍ!”\nNadine kple Didier\nDidier kple srɔ̃a Nadine xɔ ƒe 50 kple edzivɔ esi woʋu tso France yi Madagascar le ƒe 2010 me. Didier gblɔ be: “Ƒe aɖewo va yi la, mí ame evea míewɔ mɔɖeɖedɔa, eye emegbe míenyi mía vi etɔ̃awo. Esi wotsi la, míeva bu eŋu kpɔ be ɖe míayi aɖasubɔ le duta hã.” Ke hã, Nadine gblɔ be: “Dzodzo le mía viwo gbɔ nɔ sesẽm nam, gake wogblɔ na mí be: ‘Ne mieʋu yi duta ɖasubɔ le afi si gbeƒãɖela geɖe wu hiã le la, miazu dada na mí!’ Woƒe nyawo de dzi ƒo na mí míeʋu. Togbɔ be mía kple mía viwo dome didi fifia hã la, edzɔa dzi na mí be míetea ŋu ɖoa dze kpli wo edziedzi.”\nMalagasygbea sɔsrɔ̃ menɔ bɔbɔe na Didier kple Nadine kura o. Nadine ko alɔgbɔnu esi wògblɔ be, “Menye ƒe 20-viwoe míeganye o.” Ke aleke wowɔ srɔ̃ gbea? Gbã la, woyi ɖanɔ Fransegbe hame aɖe me. Emegbe esi wokpɔe be yewosu te azɔ be yewoasrɔ̃ Malagasygbea la, woʋu yi Malagasygbe hame me. Nadine gblɔ be: “Ame siwo míedoa goe le gbeƒãɖeɖedɔa me la dometɔ geɖe lɔ̃ Biblia sɔsrɔ̃. Zi geɖe la, wodaa akpe na mí be míeva yewo gbɔ. Le gɔmedzedzea me la, ɖeko wònɔ abe drɔ̃e kum menɔ ene. Mɔɖeɖedɔa wɔwɔ le afi sia dzɔa dzi nam ŋutɔ. Ne mefɔ ŋdi la, megblɔna na ɖokuinye be, ‘Ahã, meyina gbeƒã ɖe ge egbea hã!’”\nDidier ko alɔgbɔnu esi wògblɔ tso ɣeyiɣi si me wodze Malagasygbea sɔsrɔ̃ gɔme ŋu be: “Menɔ hame ƒe kpekpe aɖe dzi kpɔm, ke hã nyemenɔ nɔviawo dometɔ aɖeke ƒe nyaŋuɖoɖo gɔme sem o. Nya si megblɔna koe nye, ‘Akpe.’ Esi meda akpe na nɔvinyɔnu aɖe ɖe eƒe nyaŋuɖoɖoa ta la, ame siwo nɔ emegbe la wɔ asi nam be eƒe nyaŋuɖoɖoa mede o. Enumake meyɔ nɔviŋutsu aɖe wògaɖo nyaa ŋu—ɖeko metsɔe be eɖo eŋu nyuie.”\nELƆ̃ FAA BE YEAVA\nLe ƒe 2005 ƒe takpekpe aɖe me la, Thierry kple srɔ̃a, Nadia, wokpɔ drama si ƒe tanyae nye “Ti Taɖodzinu Siwo Dzea Mawu Ŋu Yome” (ele yevugbe me). Drama ma, si wotu ɖe Biblia dzi si ku ɖe Timoteo ŋu la wɔ dɔ ɖe wo dzi, eye wòna wògadzro wo vevie be woayi aɖasubɔ le afi si Fiaɖuƒegbeƒãɖela geɖe wu hiã le. Thierry gblɔ be: “Esi dramaa wu ene eye míenɔ asikpe ƒom la, menyè kɔ kpɔ srɔ̃nye hebiae be, ‘Afi kae míayi?’ Srɔ̃nye gblɔ nam be nya ma tututu ŋu bum ye hã yenɔ.” Esia megbe kpuie ko la, wote afɔ siwo hiã la ɖeɖe be yewoaɖo yewoƒe taɖodzinua gbɔ. Nadia gblɔ be, “Ʋɛʋɛʋɛ la, míeɖe míaƒe nunɔamesiwo dzi kpɔtɔ va se ɖe esime míaƒe nunɔamesiwo katã te ŋu ge ɖe mɔzɔkplo ene pɛ ko me!”\nMiame: Nadia kple Marie-Madeleine; Ðusime: Thierry\nWova ɖo Madagascar le ƒe 2006 me, eye wose vivi na gbeƒãɖeɖedɔa tso gɔmedzedzea me ke. Nadia gblɔ be, “Ame siwo míedoa goe la nana míekpɔa dzidzɔ ŋutɔ.”\nGake le ƒe ade megbe la, kuxi aɖe do mo ɖa. Nadia dada, Marie-Madeleine, si le France la dze anyi, si wɔe be eƒe abɔ ŋe eye eƒe ta xɔ abi. Esi Nadia kple srɔ̃a woƒo nu kple Marie-Madeleine ƒe ɖɔkta tso nɔnɔmea ŋu vɔ la, wogblɔ na Marie-Madeleine be wòava nɔ yewo gbɔ le Madagascar. Togbɔ be exɔ ƒe 80 ɣemaɣi hã la, elɔ̃ faa be yeaɖanɔ wo gbɔ. Aleke wòse le eɖokui me tso dutayiyi ŋu? Egblɔ be: “Ɣeaɖewoɣi la, esesẽna nam be matrɔ ɖe nɔnɔmeawo ŋu, gake togbɔ be nye lãmesẽa mede dzinye tututu o hã la, mesena le ɖokuinye me be nye hã mele akpa aɖe wɔm le hamea me. Eye nu si dzɔ dzi nam wue nye be, nye vava wɔe be vinyewo kpɔtɔ le woƒe subɔsubɔdɔ si le ku tsem la dzi.”\n“YEHOWA TSOM XƆ”\nRiana le nuƒo ƒom le Tandroy-gbe me\nRiana nye nɔviŋutsu si xɔ ƒe 22. Alaotra Mangoro, si nye nuto aɖe si me nukuwo wɔna le nyuie le Madagascar ƒe ɣedzeƒe la mee wònɔ tsi. Ewɔ dɔ nyuie le suku eye wòdi be yeade suku kɔkɔ. Ke hã, esi wòsrɔ̃ Biblia la, etrɔ eƒe susu. Egblɔ be: “Medze agbagba srɔ̃ nu vevie be mawu sekɛndrisuku (lycée) nu kaba, eye medo ŋugbe na Yehowa be, ‘Ne mekpɔ dzidzedze le dodokpɔ mamlɛa me la, madze mɔɖeɖedɔa gɔme.’” Esi Riana wu sukua nu la, ewɔ eƒe ŋugbedodoa dzi. Eʋu yi ɖatsi nɔviŋutsu aɖe si hã nye mɔɖela la gbɔ, edi ɣeyiɣi aɖe ƒe dɔ, eye wòdze mɔɖeɖedɔa gɔme. Egblɔ be, “Emae nye nyametsotso nyuitɔ kekeake si mewɔ.”\nGake, Riana ƒe ƒometɔwo mese nu si tae medi dɔwɔɖui si ana nu nadze edzi nɛ o la gɔme o. Egblɔ be: “Tɔnye, tɔnyeɖia, kple mamanye siaa de dzi ƒo nam be made suku kɔkɔ. Gake nyemedi be madzudzɔ mɔɖeɖedɔa le naneke ta o.” Ɣeyiɣi kpui aɖe megbe la, Riana di be yeayi aɖasubɔ le afi si gbeƒãɖela geɖe wu hiã le. Nu kae na wòdi be yeaɖe afɔ ma? Egblɔ be: “Fiafiwo va ge ɖe mía ƒe me eye wolɔ nye nunɔamesi geɖe dzoe. Esia na mebu tame le nya si Yesu gblɔ ku ɖe ‘kesinɔnuwo nu ƒoƒo ƒu ɖe dziƒo’ ŋu la ŋu. Meɖoe be maku kutri vevie aƒo kesinɔnuwo nu ƒu ɖe dziƒo.” (Mat. 6:19, 20) Eʋu yi nuto aɖe si me ku ɖina le, si le dukɔa ƒe anyiehe kekeake la me. Teƒea didi tso afi si wònɔ kilometa 1,300 sɔŋ. Nuto ma mee Antandroytɔwo le. Nu ka tae wòyi afi ma ɖo?\nRiana dze Biblia sɔsrɔ̃ gɔme kple Antandroy ŋutsu eve aɖewo ɣleti ɖeka megbee fiafiwo va fi eƒe nuwo. Esrɔ̃ nya ʋɛ aɖewo le wo degbea me eye wòbu Antandroytɔ gbogbo siwo mekpɔ se Fiaɖuƒegbedeasia haɖe o la ŋu. Egblɔ be: “Medo gbe ɖa na Yehowa be wòakpe ɖe ŋunye maʋu ayi Tandroy-gbedolawo dome.”\nRiana ʋu hã vavã, eye esia megbe teti ko la, edo go kuxi sesẽ aɖe. Mekpɔ dɔ aɖeke awɔ o. Ŋutsu aɖe gblɔ nɛ be: “Nu ka tae nèʋu va afi sia? Ne afi sia tɔwo le dɔ dim be yewoawɔ la, afi si nètso vae woyina!” Kwasiɖa eve megbe la, ga vɔ le Riana si keŋkeŋ kloe esime wòdze mɔ yina nutome gã takpekpe aɖe, eye wònɔ nu si wòawɔ ŋu bum. Le takpekpea ƒe ŋkeke mamlɛtɔ dzi la, nɔviŋutsu aɖe tsɔ nane ƒo ɖe kotu si Riana do la ƒe kotoku me. Gae nɔviŋutsua tsɔ de kotoku me nɛ. Ga home si wònae la ade be wòaɖo ʋu atrɔ ayi Antandroy nutoa me eye ɖe nasusɔ wòatsɔ adze numeɖenu fafɛ dzadzra gɔme. Riana gblɔ be: “Mese le ɖokuinye me be Yehowa tsom xɔ le ɣeyiɣi nyuitɔ dzi. Esia wɔe be mete ŋu yi edzi kpe ɖe ame siwo si mɔnukpɔkpɔ mesu be woasrɔ̃ nu tso Yehowa ŋu o la ŋu!” Dɔ geɖe hã nɔ hamea me. Riana gblɔ be: “Wonana meƒoa dutoƒonuƒo kwasiɖa eve sia kwasiɖa eve. Yehowa nɔ hehe namem to eƒe habɔbɔa dzi.” Egbea, Riana gakpɔtɔ le Fiaɖuƒegbedeasia gblɔm na Tandroy-gbedola geɖe siwo di be yewoasrɔ̃ nu tso Yehowa ŋu.\n‘NYATEƑE MAWU LA YRAE’\nYehowa ka ɖe edzi na mí be “ame sia ame si di be woayra ye le anyigba dzi la, nyateƒe Mawu la ayrae.” (Yes. 65:16) Ne míekua kutri vevie ɖua mɔxenuwo dzi ale be míakeke míaƒe subɔsubɔdɔa ɖe enu la, Yehowa yraa mí. Bu Sylviana, si ŋu míeƒo nu tsoe le nyati sia ƒe gɔmedzedze ŋu kpɔ. Ðo ŋku edzi be ebui be manya wɔ na ye be yeasubɔ le afi si gbeƒãɖela geɖe wu hiã le o. Nu ka tae wòsusui nenema? Eɖe eme be: “Nye ɖusifɔ didi wu nye miafɔ sentimeta 9. Eya ta metɔna le afɔ ɖeka dzi, si wɔnɛ be ɖeɖi tea ŋunye kaba.”\nSylviana (miame) kple Sylvie Ann (ɖusime) kpakple Doratine le eƒe nyɔnyrɔxɔgbe\nKe hã, le ƒe 2014 me la, Sylviana kple nɔvinyɔnu aɖe si ŋkɔe nye Sylvie Ann, si nye ɖetugbui mɔɖela aɖe le woƒe hamea me la wɔ ɖeka heʋu yi kɔƒe sue aɖe si didi tso wo de kilometa 85 la me. Togbɔ be Sylviana ƒe nɔnɔmea mede edzi o hã, eƒe dzimedidia va eme nɛ—eye wòkpɔ yayra nyui aɖe! Egblɔ be: “Esi medze subɔsubɔ le afi sia ƒe ɖeka pɛ ko megbe la, ɖetugbui aɖe si nye vidada, si ŋkɔe nye Doratine, si nye nye Biblia nusrɔ̃vi la xɔ nyɔnyrɔ le míaƒe nutome sue takpekpea me.”\n“MAKPE ÐE ŊUWÒ”\nAbe ale si wòdze le nya siwo ame siwo ʋu yi ɖasubɔ le afi si gbeƒãɖela geɖe wu hiã le gblɔ me ene la, ne míedze agbagba ɖu mɔxenuwo dzi hekeke míaƒe subɔsubɔdɔa ɖe enu la, ŋugbe si Yehowa do be, “Mado ŋusẽ wò; makpe ɖe ŋuwò” la vaa eme na mí. (Yes. 41:10) Esia wɔnɛ be mía kple Yehowa dome va nɔa kplikplikpli. Gakpe ɖe eŋu la, ne míetsɔa mía ɖokui nana faa, eɖanye le dukɔ si me míele loo alo duta o la, esia naa hehe mí ɖe teokrasidɔ siwo míava wɔ le xexe yeyea me ŋu. Didier si ŋu míeƒo nu tsoe la ɖee gblɔ ale, “subɔsubɔ le afi si gbeƒãɖela geɖe wu hiã le dzraa mí ɖo nyuie ɖe etsɔme ŋu!” Míele mɔ kpɔm be lɔlɔ̃nu faa dɔwɔla geɖe wu adze hehe sia xɔxɔ gɔme kpuie!\n^ mm. 4 Wotso Canada, Czech Republic, France, Germany, Guadeloupe, Luxembourg, New Caledonia, Sweden, Switzerland, United Kingdom kple United States.\n^ mm. 8 Fiaɖuƒe Nyanyuigblɔlawo Ƒe Sukua va xɔ ɖe suku sia teƒe fifia. Ɣeyiɣiawo katã ƒe subɔla siwo le duta siwo ɖo nudidiawo gbɔ la ate ŋu akpe agbalẽ ɖo be yewoade sukua le dukɔ si me yewotso alo le dukɔ bubu si me woawɔ sukua le le wo degbe me la me.\nAleke Nàte Ŋu Ade Dzi Ƒo Na Ame Siwo Le Subɔsubɔm Le Afi Si Hiahiã Geɖe Wu Le?\nNɔ kadodo me kple nɔvi siwo tso miaƒe hamea me ɖale subɔsubɔm le afi si gbeƒãɖela geɖe wu hiã le. Bia woƒe lãmesẽ ta se, eye nàbia nya wo tso ale si woƒe subɔsubɔdɔa le edzi yim ŋu.—Lod. 17:17; 25:25.\nÐe nàte ŋu akpe ɖe wo ŋu woakpɔ dɔ si woate ŋu awɔ tso afi si wole la ke ale be woate ŋu ayi woƒe subɔsubɔdɔa dzia? Alo ɖe nàte ŋu axɔ wo ɖe dɔme hena ɣeyiɣi aɖe ne wogaɖi tsa va aƒea?—Dɔw. 18:1-3.\nNe woɖi tsa va aƒe alo trɔ gbɔ be yewoava wɔ dɔ vie la, ɖe nàte ŋu ana dzeƒe woa?—3 Yoh. 5-8.\nNe gbeƒãɖela siwo le subɔsubɔm le afi si hiahiã geɖe wu le la dometɔ aɖewo le miaƒe hamea me la, na woanya ale si gbegbe nèdea asixɔxɔ wo ŋui. Kafu wo ɖe agbagba si dzem wole le gbea srɔ̃m la ta. Bia woƒe ƒometɔwo ta se. Kpe wo woawɔ ɖeka kpli mi le hadede tuameɖowo me. Na woƒe dzi nadze eme.—Mat. 19:29.\nGBETAKPƆXƆ—TATA SI MÍESRƆ̃NA January 2018


ANNA * gblɔ be: “Ne nane te ɖe dzinye melé blanui vie la, naneke wɔwɔ medzroam o, nyemedina be mawɔ nu siwo melɔ̃a wɔwɔ zi geɖe la gɔ̃ hã o. Alɔ̃ koe medina be madɔ. Ewɔna nam be womelɔ̃m o, nyemeɖi naneke o eye mezu agba na amewo.”\nJulia hã gblɔ be: “Mebui kpɔ be mawu ɖokuinye. Evɔ menye ɖe medi be maku ŋutɔŋutɔ o. Ðeko medi be ale si menɔ sesem le ɖokuinye me la nu natso. Metsɔa ɖe le eme na amewo ŋutɔ, gake ne melé blanui la, nyemegatsɔa ɖeke le eme na ame aɖeke loo alo na naneke o.”\nÐeko Anna kple Julia ɖo woƒe sɔhɛ me teti koe nye ma blanuiléledɔ ɖe fu na wo zi gbãtɔ. Togbɔ be sɔhɛwo tea ŋu léa blanui vie ɣeaɖewoɣi hã, Anna kple Julia ƒe blanuilélea ya xɔ kwasiɖa aɖewo alo ɣleti aɖewo gɔ̃ hã. Anna gblɔ be: “Ðeko wòle abe nàxaxa ɖe do globoo doviviti aɖe si me màte ŋu ado le o me ene. Awɔ na wò abe ɖe wò tagbɔ le gbegblẽm eye mègale ame me o ene.”\nMenye Anna kple Julia koe kuxi sia ɖea fu na o. Sɔhɛ geɖewo va le blanuiléledɔ lém fifia ŋutɔ, eya ta Xexea Me Lãmesẽ Habɔbɔ ka nya ta be, “blanuiléle koŋ gbɔe wòtsona be ŋutsuvi kple nyɔnuvi siwo xɔ tso ƒe 10 va se ɖe 19 la ƒe lãme gblẽna, wogbɔdzɔna eye woƒe susu mewɔa dɔ nyuie o.”\nBlanuiléledɔ ƒe dzesi siwo ate ŋu adze le ɖevi si le sɔhɛ me ɖom ŋu ƒe ɖewoe nye alɔ̃dɔdɔ fũu, alɔ̃madɔmadɔ nyuie, nuɖuɖu fũu akpa, numaɖumaɖu nyuie kple lolo alo kuɖiɖi. Bubuwo hã ate ŋu anye dzodzodzoetsitsi, mɔkpɔkpɔbuɖeame, nuxaxa kple sese le ame ɖokui me be yemeɖi naneke o. Ðewo hãe nye ame ɖokui ɖeɖe ɖe aga, susu ƒe nu ŋu manɔmanɔ alo nuŋlɔbe, ame ɖokui wuwu ƒe susuwo alo nuwɔna kple nɔnɔme siwo ŋu ɖɔktawo menya nu tsoe o. Dzesi aɖewo siwo dzena le ame ŋu hena kwasiɖawo eye wonana ame ƒe gbe sia gbe nuwɔna trɔna dzie tagbɔdɔdalawo nɔa te ɖo ƒoa nya ta be blanuiléledɔe le fu ɖem na ame.\nNU SIWO GBƆ SƆHƐWO ƑE BLANUILÉLEDƆ ATE ŊU ATSO\nXexea Me Lãmesẽ Habɔbɔa gblɔ be: “Nu siwo me ame to, nu siwo dome wònyi kple nu siwo ŋu wòbuna gbɔe blanuiléledɔ tsona.” Esiawo dometɔ aɖewoe nye:\nƑome si me ame tso, atike muamewo zazã. Abe ale si wòle le Julia gome ene la, blanuiléledɔ le ƒome aɖewo me si wɔnɛ be zi geɖe la, ƒome mawo me tɔwo tea ŋu léa dɔa. Nu bubu siwo hã gbɔ dɔa tsonae nye dzidɔ alo ʋukamedɔléle aɖewo siwo nana lãmetsi aɖewo mewɔa dɔ nyuie o kple atikemuamewo zazã ɣeyiɣi didi hã ate ŋu ana dɔa nanyra. *\nNuteɖeamedzi. Megblẽ naneke ne nu te ɖe sɔhɛ aɖe dzi vie o, gake ne nu te ɖe edzi ɣeyiɣi didi alo vevie la, ate ŋu agblẽ nu le eƒe ametia kple susua ŋu, esia wɔnɛ be ɣeaɖewoɣia sɔhɛ siwo le seselelãmekuxiwo me tom xoxo, alo esiwo blanuiléledɔ le ƒome na la nalé dɔa. Togbɔ be ele alea hãa, ame aɖeke menya nu si gbɔ tututu blanuiléledɔ tsona o, ɖewohĩ nu geɖewo gbɔe wòtsona abe ale si míegblɔe va yi ene.\nNu siwo nana nu tena ɖe ame dzi wòléa blanui ate ŋu anye ame dzilawo ƒe wo nɔewo gbegbe alo kaklã ɖa, ame vevi ƒe ku, ameƒoƒo alo ame gbɔ dɔdɔ sesẽe, afɔku sesẽ aɖe dzedze, dɔléle alo ne ɖevi aɖe menyaa nu o, eye vevietɔ ne ɖevia sena le eɖokui me be wometsɔa ɖeke le eme na ye o. Nu bubu hã ate ŋu anye ne dzilawo kpɔa mɔ be wo vi aɖe nawɔ nu siwo gbɔ eƒe ŋutete ŋu, ɖewohĩ le eƒe agbalẽsrɔ̃nyawo me. Ðewo hãe nye ne wowɔa ŋlɔmi le ame ŋu, ne ame tsi dzi ɖe etsɔme ŋu kple ame dzila si le blanuiléledɔ lém la ƒe nuwɔwɔ ɖe ame ŋu tramatrama. Ne ɖevi aɖe lé blanui le nu siawo dometɔ aɖe ta la, nu kae ate ŋu akpe ɖe eŋu?\nLÉ BE NA WÒ AMETIA KPLE WÒ SUSU\nWotea ŋu tsɔa atike aɖewo siwo tagbɔdɔléleŋutinunyalawo nana kple woƒe aɖaŋuɖoɖowo léa blanuiléledɔ si nu sẽ la nu. * Yesu Kristo gblɔ be: “Ame siwo le lãmesẽ me la mehiã gbedala o, negbe ame siwo le dɔ lém ko.” (Marko 2:17) Eya ta dɔléle ate ŋu aɖe fu na míaƒe ametia ƒe akpa sia akpa, ate ŋu aɖe fu na míaƒe susu hã! Anyo hã be míaɖe asi le agbe aɖewo siwo míenɔna tsã la ŋu le esi susua kple ametiae wɔa dɔ aduadu ta.\nNe èle blanuiléledɔ lém la, dze agbagba nànɔ nu siwo ana wò susu nawɔ dɔ nyuie eye nànɔ lãmesẽ me la wɔm. Le kpɔɖeŋu me, ɖu nu siwo me amenyinu le, dɔ alɔ̃ wòasu wò nyuie eye nànɔ kame dem edziedzi. Kamedede nana lãmetsi siwo nana dzi dzɔa ame dzana ɖe lãme na ame, enana ŋusẽ ɖoa ame ŋu eye wònana wodɔa alɔ̃ nyuie. Ne anya wɔ la, dze agbagba nàde dzesi nu siwo hoa dɔ sia na wò eye nàwɔ nu siwo nàtsɔ alé enu la ŋuti ɖoɖo ɖi. Gblɔ wò dɔlélea ŋu nya na ame aɖe si dzi nèka ɖo. Wò ƒomea me tɔwo kple xɔlɔ̃wo ƒe alɔdodo wò ate ŋu akpe ɖe ŋuwò nànɔ te ɖe dɔlélea nu eye ɖewohĩ ana wòaka ɖe eme na wò gɔ̃ hã. Ŋlɔ nu siwo vaa susu me na wò kple wò seselelãmewo ɖe agbalẽ aɖe me—nu siae kpe ɖe Julia si ƒe nya míegblɔ va yi la ŋu. Vevietɔ wu la, kpɔ egbɔ be wò kple Mawu dome le nyuie. Esia ate ŋu ana mɔkpɔkpɔ nasu asiwò le agbe me geɖe wu. Yesu Kristo gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.”—Mateo 5:3.\nÐu nu siwo me amenyinu le, dɔ alɔ̃ wòasu wò nyuie eye nànɔ kame dem edziedzi\nÐu nu siwo me amenyinu le, de kame edziedzi eye dɔ alɔ̃ nyuie, Ne wò kple Mawu dome le nyuie la, ana wò dzi nadze eme\nAnna kple Julia siaa ɖo kpe Yesu ƒe nya mawo dzi. Anna gblɔ be: “Dɔ siwo ku ɖe mawusubɔsubɔ ŋu wɔwɔ nana nye susu nɔa ame bubuwo hã ŋu ke menye nye kuxiwo ɖeɖe ko ŋu o. Esia wɔwɔ menɔa bɔbɔe ɣesiaɣi o gake ne mewɔea enana mekpɔa dzidzɔ.” Gbedodoɖa kple Biblia xexlẽ ye faa akɔ na Julia. Egblɔ be: “Nye dzimenyawo gbɔgblɔ na Mawu le gbedodoɖa me nana meɖea dzi ɖi. Biblia kpe ɖe ŋunye mekpɔe be mexɔ asi le Mawu ŋkume eye be eléa be nam. Biblia xexlẽ na kakaɖedzi su asinye ɖe etsɔme ŋu.”\nEsi Yehowa Mawue wɔ mí ta la, ese ale si hehe si míexɔ, míaƒe agbemenuteƒekpɔkpɔwo kple nu siwo dome míenyi kpɔa ŋusẽ ɖe míaƒe agbenɔnɔ kple seselelãme dzii la gɔme bliboe. Eya ta etea ŋu naa kpekpeɖeŋu kple akɔfafa si míehiã la mí ɣeaɖewoɣi to mía havi amegbetɔ siwo sea veve ɖe ame nu hesea nu gɔme na ame dzi. Azɔ hã, ɣeyiɣi aɖe gbɔna si Mawu ada míaƒe dɔlélewo katã na mí. Yesaya 33:24 gblɔ be: “Dua me tɔ aɖeke magblɔ be, ‘Mele dɔ lém o.’”\nƐ̃, Biblia do ŋugbe be Mawu “atutu aɖatsi sia aɖatsi ɖa le [míaƒe] ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.” (Nyaɖeɖefia 21:4) Nya sia faa akɔ henaa kakaɖedzi ame lo! Ne èdi be yeasrɔ̃ nu geɖe tso Mawu ƒe tameɖoɖo na amegbetɔ ŋu la, ekema míeɖe kuku yi jw.org nyatakakadzraɖoƒea. Àkpɔ Biblia nyui aɖe kple nyati gbogbo siwo ƒo nu tso nu vovovo siwo dome blanuiléledɔ hã le la ŋu le afi ma.\n^ mm. 10 Dɔléle bubu geɖe, atike siwo ɖɔktawo ŋlɔ na ame kple esiwo amewo ŋutɔ ƒlena zãna la ate ŋu ana ame nalé blanui, eya ta ele vevie be woaku nu me nyuie akpɔ nu si gbɔ blanuilélea tso.\n^ mm. 14 Nyɔ! mekafua dɔdamɔnu aɖe koŋ be eyae nyo wu o.\nNu Siwo Dzilawo Ate Ŋu Awɔ\nDzilawo, minyae be esesẽna na sɔhɛ siwo lé blanui be woagblɔ ale si wole sesem le wo ɖokuiwo me eye ɖewohĩ womase nu si le fu ɖem na wo la gɔme o. Anɔ eme be womanya gɔ̃ hã be blanuiléledɔe le fu ɖem na yewo o.\nSɔhɛ siwo blanuiléledɔ le fu ɖem na ƒe nuwɔna toa vovo na ame tsitsi siwo le dɔ ma lém la tɔ, eya ta nɔ ŋudzɔ ɖe tɔtrɔ siwo ava viwòa ƒe nuwɔnawo, eƒe nuɖuɖu, eƒe dzidzɔkpɔkpɔ, alɔ̃dɔdɔ alo hadomenuwɔnawo me la ŋu, vevietɔ ne tɔtrɔawo li hena kwasiɖa geɖewo.\nMègabui fefenyae ne viwòa gblɔ nya aɖe alo wɔ nane si fia be edi be yeawu ye ɖokui o.\nNe ewɔ na wò be blanuiléledɔe di be yeaɖe fu nɛ la kplɔe yi kɔdzi ne woadoe kpɔ, (menye blanuiléle vie ƒe nya gblɔm míele o).\nKpe ɖe viwòa ŋu wòazã atike siwo ɖɔktaa nae la nyuie eye ne dɔa meka ɖe eme nɛ o alo ne atikeawo le fu ɖem nɛ la, ele be nàna ɖɔktaa nanya.\nNa wò ƒomea naɖu nu nyuie, minɔ kame dem eye midɔ alɔ̃ nyuie.\nNɔ dze ɖom kple viwòa ɣesiaɣi eye nàkpe ɖe eŋu wòanɔ te ɖe nu manyomanyo siwo amewo wɔna alo gblɔna ɖe blanuiléledɔlélawo ŋu la nu.\nEsi blanuiléledɔ nana ame sena le eɖokui me be yetsi akogo, ŋukpe lé ye alo viɖe mele ye ŋu o ta la, na viwòa naka ɖe edzi be wò ya elɔ̃ ye ɣesiaɣi.\nŊlɔ Nu Siwo Nàwɔ Ne Dɔa Ho Na Wò La Ði\nNe blanuiléledɔ le ŋuwò la, nu si akpe ɖe ŋuwò nànɔ te ɖe enue nye be nàŋlɔ nu siwo nàwɔ ne dɔa ho la ɖi. Nu siwo nàŋlɔ siwo ŋu nàte ŋu anɔ asi trɔm le ɣeaɖewoɣi dometɔ aɖewoe nye nu siwo dze le axa sia:\nŊlɔ ame siwo nàte ŋu ayɔ alo aƒo ka na ne èlé blanui la ƒe ŋkɔwo ɖi\nŊlɔ ha siwo doa dzidzɔ na wò eye wotua wò ɖo la ɖi\nŊlɔ nyagbɔgblɔ kple nyati siwo dea dzi ƒo na wò la ɖi\nŊlɔ nya fakɔname siwo tso Biblia me siwo tua ame ɖo abe Psalmo 34:18; 51:17; 94:19; Filipitɔwo 4:6, 7 ene la ɖi\nDzra ŋkuɖodzinu siwo ame siwo lɔ̃ wò na wò la ɖo eye nànɔ wo ŋu dɔ wɔm\nNɔ nuteƒekpɔkpɔ nyui kple nu nyui siwo nèsusuna siwo nèŋlɔ ɖi la xlẽm\nNu Siwo Gbɔ Nyɔnuviwo Ƒe Blanuiléledɔ Tsona\nEdze abe blanuiléledɔ ɖea fu na nyɔnuviwo wu ŋutsuviwo ene. Nu siwo gbɔ wòtsona dometɔ ɖekae nye be, zi geɖe la, eva hiãna be nyɔnuviwo nanɔ te ɖe seselelãme, ŋutilãme alo gbɔdɔnya siwo wotsɔ ɖea fu na wo la nu. Aƒenɔ Sharon Hersh si nye aɖaŋuɖola bibi aɖe ŋlɔ bena: “Ne nu manyomanyo siwo me tom wole le aƒe me alo suku kple woawo ŋutɔwo ƒe seselelãmewo go do la, ewua tsɔtsɔ na wo eye wotɔtɔna.” Nu siwo nyadzɔdzɔgblɔmɔnuwo hã gblɔna be eyae ana ame ƒe “dzedzeme” nanya kpɔ la kpɔa ŋusẽ ɖe wo dzi madzemadzee. Nyɔnuvi si buna be yemedze tugbe o alo di be yeƒe nu nadze ye xɔlɔ̃wo ŋu la ate ŋu alé blanuiléledɔ bɔbɔe. *\n^ mm. 44 Kpɔ “Nu Si Biblia Gblɔ—Tugbedzedze Alo Ðekadzedze,” si dze le Nyɔ! No. 4 2016 me.\nƉoe Ɖe Amewo Ɖoe Ɖe Amewo Sɔhɛwo Ƒe Blanuiléledɔ—Nu Ka Gbɔe Wotso? Nu Kae Akpe Ðe Wo Ŋu?


Dukɔme Lamesẽnyawo Dɔdzikpɔƒea Wɔ Tsaɖiɖi Tɔxɛ Aɖe Le Amuga Nutoame - Volta Online\nDukɔme Lamesẽnyawo Dɔdzikpɔƒea Wɔ Tsaɖiɖi Tɔxɛ Aɖe Le Amuga Nutoame\nEwe Ewe News\nby Volta Online May 17, 2018 May 17, 2018 012132\nDukɔme lamesẽ nyawo dɔdzikpɔƒea wɔ ŋkeke etɔ̃ tsaɖiɖi tɔxɛe aɖe le Amuga nutoame hena ŋkulele ɖe nutoame ƒe lamese menɔnyawo ŋuti. Tsaɖiɖi sia nye ɖoɖo tɔxɛ aɖe si lamesẽnyawo dɔdzikpɔƒea de tome le dukɔme godoa ƒe akpaɖe. Dɔdzikpɔlawo wɔ mɔnukpɔkpɔa ŋudɔ tsɔ se nya aɖewo me tso dɔnɔwo kple dɔnɔdzikpɔlawo sia gbɔ. Kɔsiɖa ƒe dziŋu atɔ̃a ƒe ŋkeke\nwuietɔ̃a gbee ɖoɖoawo dze egɔme kaka ɖo Blaɖa, ƒe dziŋu atɔ̃a ƒe ŋkeke wuiatɔ̃a gbe.\nGbãa, Lamesenyawo dɔdzikpɔla siwo Ɖɔkta Yao Yeboah, amesi nye woƒe nunɔla nɔ ŋgɔ̃ naa, wodogo Amuganutome Lamesenyawo dɔdzikpɔlawo hafi dze woƒe tsaɖiɖiwo gɔme.Amuga nutome lamesenyawo dɔdzikpɔla ƒe kpeɖeŋutɔ Ɖɔkta Ofori Yeboah, amesi kpɔa dumeviwo ƒe lamesemenɔnyawo dzia, kpe ɖe Ɖɔkta Yao Yeboah ŋuti wonɔ ŋgɔ na wɔna bliboa.\nDɔdaƒe aɖe siwo tdaɖiɖia lɔ ɖe mea woe nye: Hohoe, Alavanyo Dzogbedze, Dzolo Gbɔgame dɔdaƒewo kpakple Amuga nutome dɔdaƒega. Kuxi aɖe siwo wotɔ asie na dɔdzikpɔlawoe nye: dɔnɔdzikpɔlawo ƒe agbɔmasɔmasɔ,mɔ aɖewo ƒe manyomanyo, dɔwɔnu veviẽ aɖewo makpɔmakpɔ kple bubuawo.\nƉɔkta Yao Yeboah ɖeme be yewoa adze agbagba hena asitɔtrɔ le kuxiawo ŋuti kaba. Eyidzi hekafu Amuga nutome lamesenyawo dɔdzikɔlawo ɖe woƒe agbagbadzedzewo ta togbɔbe nukpekeame mawo ɖeto ɖe hã.\nKehã, eƒo koko na dɔnɔdzikɔlawo le nutoame be woana kadodo nyuie nanɔ woawo kple kɔdzidelawo domii ɣesiaɣi . Amuga nutoamee kpe nutome etɔ̃lia sime tsaɖiɖi sia fomevi eyidzi le.\nEŋlɔla: Shelter Gakpey/Voltaonlinegh.com\nNufiãfiã Hehexɔlawo Woaŋlɔ Dodokpɔ Tɔxɛ Aɖe Hafi Axɔ Woƒe Ɖaseɖigbalẽwo\nNaBCo Personnel to Get First Employment in Public sector — Dr Frimpong\nKpovitɔwo Be Yewo Mele Ɣleti Wuienyi Vi Aɖeke o\nBubutɔ Kpodo De Kpe Do Hena Ŋkuυuυui Sukuxɔ Tutu Ɖe Tanyigbe\nVolta Online May 14, 2018 May 15, 2018\nWode Ame Eve Mɔ le Ho Ɖe Fu Gege ta\nVolta Online May 18, 2018 May 20, 2018


David Kple Yonatan—‘Woƒe Nu Lé Dzi Na Wo Nɔewo’\nSrɔ̃ Woƒe Xɔse—Ŋutsu Kple Nyɔnu Siwo Ŋu Biblia Ƒo Nu Tsoe\nGBE BUBU Abkhaz Afrikaans Albanian Amerika Tokunɔgbe Amharic Arabic Armenian Azerbaijani Baoule Bashkir Belize Kriol Bicol Bislama Boulou Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Hausa Hebrew Hiligaynon Hindi Hungarian Iban Icelandic Iloko Indonesian Isoko Italian Italy Tokunɔgbe Japanese Kabuverdianu Kannada Kikamba Kikuyu Kiluba Kinyarwanda Kirghiz Kisonge Korean Kwanyama Lingala Lithuanian Macedonian Malagasy Malay Malayalam Mambwe-Lungu Maya Mongolian Moore Myanmar Ndebele (Zimbabwe) Nepali Norwegian Nzema Oromo Ossetian Pangasinan Papiamento (Curaçao) Persian Pidgin (West Africa) Polish Portuguese Portuguese (Portugal) Punjabi Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Telugu Thai Tigrinya Tojolabal Tsonga Turkish Twi Tzotzil Ukrainian Urdu Uzbek Uzbek (Roman) Valencian Vietnamese Waray-Waray Welsh Yoruba\nSRƆ̃ WOƑE XƆSE | YONATAN\n‘Woƒe Nu Lé Dzi Na Wo Nɔewo’\nAʋaa ke vɔ, eye ɖoɖoe zi toŋtoŋ le Ela bali la me. Esime ya fafɛ nɔ ƒoƒom to asrafo siwo ƒu asaɖa anyi la ƒe avɔgbadɔwo me le ŋdɔ ma me la, Saul kpe kple eƒe aʋawɔlawo dometɔ aɖewo. Viaŋutsu tsitsitɔ Yonatan hã nɔ kpekpea me, eye ɖekakpui alẽkplɔla aɖe tsɔ dzidzɔ nɔ nu ƒom tso eƒe agbemenudzɔdzɔ aɖewo ŋu. Ðekakpui mae nye David, edoa vevie nu ŋutɔ, eye dzo nɔ eme. Saul nɔ to lém ɖe nya sia nya si gblɔm David nɔ la ŋu vevie. Gake aleke Yonatan se le eɖokui me? Eɖu aʋa geɖe dzi le ƒe gbogbo siwo wòtsɔ nɔ Yehowa ƒe asrafowo dome la me. Gake egbea ya la, menye Yonatan dzie woto ɖu aʋaa dzi o, ke boŋ ɖekakpuia ye. David wu ame dzɔtsu Goliat! Ðe Yonatan ʋã ŋu David ɖe ale si wonɔ ekafum ta?\nÐewohĩ ale si Yonatan wɔ nui la awɔ nuku na wò. Ŋɔŋlɔawo gblɔ be: “Esi David ƒo nu kple Saul vɔ ko la, David ƒe nu lé dzi na Yonatan, eye Yonatan lɔ̃e abe eɖokui ene.” Yonatan tsɔ eƒe dati kple aʋawɔnu bubuwo na David—nunana gã aɖee esia nye, elabena aŋutrɔdala bibi aɖee Yonatan nye ɣemaɣi. Gawu la, Yonatan kple David bla nu kple wo nɔewo, eye esia awɔe be woazu xɔlɔ̃ kplikplikpli siwo dome tsi metona o.—1 Samuel 18:1-5.\nAleae wòdzɔe be ame siwo va zu xɔlɔ̃ kplikplikpliwo, siwo ŋu Biblia ƒo nu tsoe dometɔ ɖeka, la ƒe xɔlɔ̃wɔwɔ dze egɔme. Xɔlɔ̃ nyuiwo ƒe ame si nɔnɔ le vevie na ame siwo si xɔse le. Ne míetia xɔlɔ̃ nyuiwo eye míawo ŋutɔwo hã míenye xɔlɔ̃ wɔnuteƒe siwo kpena ɖe ame ŋu la, míate ŋu ado ŋusẽ míanɔ nɔewo ƒe xɔse le ɣeyiɣi sia si me amewo melɔ̃a ame o la me. (Lododowo 27:17) Eya ta na míakpɔ nu si míate ŋu asrɔ̃ tso xɔlɔ̃wɔwɔ ŋu tso Yonatan gbɔ.\nXɔlɔ̃wɔwɔ Ƒe Gɔmeɖoanyi Nyuitɔ\nAleke wòdzɔe be ame eve siawo va zu xɔlɔ̃wo kaba nenema? Nu si dzi wotu woƒe xɔlɔ̃wɔwɔa ɖo gbɔe wòtso. Bu woƒe ŋutinyaa ƒe akpa aɖewo ŋu kpɔ. Yonatan nɔ nɔnɔme sesẽwo me tom. Fia Saul, si nye fofoa, ƒe nɔnɔme va nɔ tɔtrɔm ƒe aɖewoe nye ema eye gbegblẽm ko wònɔ ɖe edzi. Saul, si nye ɖokuibɔbɔla kple toɖola si si xɔse nɔ la va zu fia dadala kple tomaɖola.—1 Samuel 15:17-19, 26.\nAle si Saul trɔe la anya te ɖe Yonatan dzi vevie, elabena eya kple fofoa dome nɔ kplikplikpli. (1 Samuel 20:2) Anɔ eme be Yonatan bu nu si Saul ƒe nuwɔnaa agblẽ le Yehowa ƒe dukɔ tiatia ŋu la ŋu. Ðe fia la ƒe tomaɖomaɖoa awɔe be eteviwo natra ɖa tso Yehowa gbɔ si awɔe be Yehowa nakpɔ dziku ɖe wo ŋua? Ðikeke mele eme o be ɣeyiɣi sesẽ aɖee nye ema na Yonatan, ame si si xɔse le la.\nEsia na míekpɔ nu si na David, ɖekakpui la, ƒe nu lé dzi na Yonatan. Yonatan de dzesi xɔse sẽŋu si nɔ David si. Ðo ŋku edzi be togbɔ be Saul ŋumewo vɔ̃ na ŋutsu kɔkɔ dzɔatsu Goliat hã la, David ya mevɔ̃e o. Ekpɔe be ne yeyi aʋa le Yehowa ƒe ŋkɔ me la, yeate ŋu akpe Goliat, si kpla aʋawɔnu gbogbo mawo, la dzi.—1 Samuel 17:45-47.\nƑe aɖewo do ŋgɔ la, Yonatan hã bu nuwo ŋu nenema. Eka ɖe edzi be ye kple yeƒe adekplɔvia ɖeɖe yewoate ŋu awɔ aʋa kple asrafoha blibo ahaɖu wo dzi. Nu ka tae? Yonatan gblɔ be: “Naneke mexea mɔ na Yehowa . . . o.” (1 Samuel 14:6) Eya ta nu vevi aɖewo ɖe dzesi le Yonatan kple David siaa ŋu: xɔse sẽŋu kple lɔlɔ̃ deto le wo ame evea siaa si na Yehowa. Emae nye gɔmeɖoanyi nyuitɔ kekeake si dzi woate ŋu atu woƒe xɔlɔ̃wɔwɔa ɖo. Yonatan nye fiavi bubume eye esusɔ vie wòaxɔ ƒe 50, gake David ya nye alẽkplɔla tsɛ si ɖewohĩ mexɔ ƒe 20 haɖe o, ke hã vovototo mawo menye mɔxenu na woƒe xɔlɔ̃dzedzea o. *\nNu, si wobla kple wo nɔewo la kpɔ woƒe xɔlɔ̃wɔwɔa ta ale gbegbe. Le mɔ ka nu? Nya lae nye be, David nya tame si Yehowa ɖo ɖe ye ŋu: Eɖoe be David nava nye fia si axɔ ɖe Saul teƒe le Israel! Ðe David ɣla esia ɖe Yonatana? Kura o! Xɔlɔ̃ nyuiwo, abe David kple Yonatan ene, dome gavivina wu ne woɖoa dze faa eye womeɣlaa naneke ɖe wo nɔewo alo daa alakpa na wo nɔewo o. Aleke Yonatan anya se le eɖokui me esi wòva nya be David ye ava zu fia? Ke ne ɖe Yonatan nɔ mɔ kpɔm vevie be yeava zu fia gbe ɖeka ale be yeaɖɔ nu gbegblẽ siwo ye fofo wɔ ɖo ya ɖe? Biblia megblɔ nya aɖeke si ɖee fia be esia te ɖe Yonatan dzi o; Yonatan ƒe nuteƒewɔwɔ kple xɔse ko ŋue Biblia ƒo nu tsoe, eye nu mawoe le vevie. Ekpɔe be Yehowa ƒe gbɔgbɔ le David dzi. (1 Samuel 16:1, 11-13) Eya ta Yonatan wɔ nu, si wòbla kple David la dzi, mebu David be enye ame si nɔ fiazikpuia ʋlim kpli ye o, ke boŋ be enye ye xɔlɔ̃. Yonatan di be Yehowa ƒe lɔlɔ̃nu nava eme.\nYonatan kple David siaa xɔ Yehowa dzi se eye wolɔ̃e tso dzi me\nWoƒe xɔlɔ̃wɔwɔa va nye yayra gã aɖe. Nu kae míate ŋu asrɔ̃ tso xɔse si nɔ Yonatan si la me? Ele be Mawu subɔla ɖe sia ɖe nadze agbagba akpɔ asixɔxɔ si le xɔlɔ̃wɔwɔ ŋu. Mehiã be mía xɔlɔ̃wo nanye ame siwo ƒe agbemenuteƒekpɔkpɔwo sɔ kple mía tɔ alo woanye mía hatiwo kokoko o, gake woate ŋu akpe ɖe mía ŋu ŋutɔ ne xɔse sẽŋu le wo si. Yonatan kple David de dzi ƒo na wo nɔewo hedo ŋusẽ wo nɔewo zi geɖe. Eye wo ame evea siaa hiã kpekpeɖeŋu ma tso wo nɔewo gbɔ, elabe nɔnɔme siwo sesẽ wu la ava do mo ɖa siwo ado woƒe xɔlɔ̃wɔwɔa kpɔ.\nAle Si Wòsesẽna Be Ame Natia Ame Si Wòawɔ Nuteƒe Na\nLe gɔmedzedzea me la, Saul lɔ̃ David vevie eye wòtsɔe ɖo eƒe asrafowo nu. Ke hã, medidi o, Saul ɖe mɔ ŋuʋaʋã ɖu edzi, gake Yonatan ya mewɔe nenema o. Ɣesiaɣi si David kple eƒe amewo wɔ aʋa kple Israel ƒe futɔ Filistitɔwo la, eɖua wo dzi. Esia wɔe be amewo nɔ David kafum, eye eƒe nu nyoa amewo ŋu. Israel nyɔnuwo kura gɔ̃ hã dzi ha be: “Saul wu ame akpewo, David ya wu ame akpe ewowo.” Ha ma medze Saul ŋu kura o. Biblia gblɔ be: “Tso gbe ma gbe la, Saul va nɔ susu vɔ̃ bum ɖe David ŋu.” (1 Samuel 18:7, 9) Enɔ vɔvɔ̃m be ɖewohĩ David ate kpɔ be yeaxɔ fianyenyea le ye si. Saul ƒe nuŋububu ma mesɔ kura o. Ele eme be David nyae be yee ava zu fia ɖe Saul teƒe ya, gake meva tame nɛ gbeɖe be yeaɖe Yehowa ƒe amesiaminaa le zi dzi akpasesẽtɔe o!\nSaul ɖo nugbe ɖe David ŋu be yeana woawui le aʋa me, gake medze edzi o. David yi edzi nɔ aʋawo dzi ɖum, si wɔe be amewo lɔ̃e geɖe wu hede bubu eŋu ale gbegbe. Azɔ Saul te kpɔ be yeana yeƒe subɔviwo katã kple ye viŋutsu tsitsitɔ Yonatan hã nawɔ ɖeka kpli ye akpe asi ɖe nugbe si ɖom yele be yeawu David la ŋu! Ate ɖe Yonatan dzi ŋutɔ esi wòkpɔe be ye fofo le nu ma wɔm! (1 Samuel 18:25-30; 19:1) Yonatan nye vi wɔnuteƒe na fofoa, gake enye xɔlɔ̃ wɔnuteƒe na David hã. Ke ame kae wòawɔ nuteƒe na le go sia me fifia?\nAzɔ Yonatan gblɔ na fofoa be: “Fia megawɔ vɔ̃ ɖe eƒe subɔvi David ŋu o, elabena mewɔ vɔ̃ aɖeke wò o; dɔ nyui siwo wòwɔ na wò la ɖe vi na wò. Etsɔ eƒe agbe de afɔku me heyi ɖawu Filistitɔ la, ale be Yehowa to esia me he dziɖuɖu gã aɖe vɛ na Israel katã. Èkpɔe, eye dzi dzɔ wò. Ekema nu ka tae nàwɔ nu vɔ̃ ɖe ʋu maɖifɔ ŋu ahana woawu David dzodzro?” Togbɔ be ƒãa ŋutɔ hafi Saul gawɔa nu le nunya me hã la, eɖo to Yonatan le go sia me ya teti, eye wòka atam gɔ̃ hã be yemawɔ nu vevi David o. Ke hã, Saul mewɔa eƒe ŋugbedodowo dzi o. Esi nu ganɔ edzi dzem na David la, Saul ʋã ŋui ale gbegbe be eda akplɔ be wòatɔ David ne wòaku! (1 Samuel 19:4-6, 9, 10) Gake David de axa nɛ eye wòsi le Saul ƒe fiasãa me.\nÐe wòdzɔ kpɔ be ètsi evedomesi le ame si nàwɔ nuteƒe na gomea? Esia ate ŋu anye nu sesẽ ŋutɔ. Le go siawo tɔgbi me la, ame aɖewo agblɔ be nàwɔ nu wòadze wò ƒometɔwo ŋu. Gake Yonatan nya nu nyuitɔ si wòle be yeawɔ. Aleke wɔ wòade fofoa dzi ɖe David ŋu, evɔ wònye David boŋue nye Yehowa subɔla wɔnuteƒe kple toɖola? Eya ta Yonatan na nuteƒewɔwɔ na Yehowa kpɔ ŋusẽ ɖe nyametsotso si wòwɔ dzi. Esia tae wòʋli David ta ɖo. Ke hã, togbɔ be Yonatan tsɔ nuteƒewɔwɔ na Mawu ɖo nɔƒe gbãtɔ hã la, ewɔ nuteƒe na fofoa hã esi wòɖo aɖaŋu si sɔ la nɛ, ke menye be wòagblɔ nu si wòdi be yease la nɛ o. Ne mía dometɔ ɖe sia ɖe srɔ̃ Yonatan ƒe nuteƒewɔwɔ la, aɖe vi na mí.\nEkpe Fu Le Nuteƒewɔwɔ Ta\nYonatan gadze agbagba be yeana Saul nawɔ ŋutifafa kple David, gake fifia ya Saul medi be yeaɖo toe gɔ̃ hã o. David yi Yonatan gbɔ le adzame, eye wògblɔ nɛ be yele vɔvɔ̃m ɖe yeƒe agbe ta. Egblɔ na exɔlɔ̃ si tsi wui la be: “Nye kple ku dome megadidi o!” Yonatan lɔ̃ be yeadze agbagba anya ale si ye fofo le sesem le eɖokui me ɖe David ŋu, eyome yeana David nanya ale si nɔnɔmea le. David aɣla eɖokui, eye Yonatan ada aŋutrɔwo be wòanye dzesi si dzi David ato anya nu si Saul ɖo be yeawɔ. Nu si ko Yonatan bia tso David si ye nye be wòaka atam ɖe nya sia dzi na ye: “Wò amenuveve la nu megatso le aƒenye me o tegbee, ne Yehowa ɖe David ƒe futɔwo katã ɖa le anyigba dzi gɔ̃ hã.” David lɔ̃ ɖe edzi be yealé be na Yonatan ƒe aƒemetɔwo ahakpɔ wo ta.—1 Samuel 20:3, 13-27.\nYonatan dze agbagba be yeaƒo nu nyui tso David ŋu na Saul, gake fia la do dɔmedzoe! Eyɔ Yonatan be “nyɔnu dzeaglã ƒe vi,” eye wògblɔ be eƒe nuteƒewɔwɔ na David nye ŋukpe na ƒomea. Edze agbagba be yeana Yonatan nadi eɖokui tɔ esi wògblɔ nɛ be: “Ŋkeke ale si Isai vi la le agbe le anyigba dzi la, wò ŋutɔ kple wò fianyenye la miali ke o.” Gake dzi meɖe le Yonatan ƒo o, egaɖe kuku na fofoa gblɔ be: “Nu ka tae woawui ɖo? Nu kae wòwɔ?” Azɔ Saul trɔ ɖe ŋutasẽnuwɔwɔ ŋu! Togbɔ be eku amegã hã la, egakpɔtɔ nye aʋakalẽtɔ. Eda akplɔ be yeawu ye via! Ne ebi ɖe akplɔdada me gɔ̃ hã la, eda dadagbo le go sia ya me. Nu si Saul wɔ la te ɖe Yonatan dzi vevie eye ŋu kpee, eya ta etso dzo kple dziku.—1 Samuel 20:24-34.\nYonatan ɖee fia be nuteƒewɔlae yenye vavã, ke menye ɖokuitɔdila o\nLe ŋufɔke la, Yonatan yi gbe me le teƒe si te ɖe afi si David be ɖo la gbɔ. Eda aŋutrɔa abe ale si wogblɔe ɖi ene, eye wòto esia dzi na David nya be Saul gaɖoe kokoko be yeawui. Eyome Yonatan na eƒe subɔvia trɔ yi dua me. Esi wòsusɔ eya kple David ɖeɖe ko ta la, mɔnukpɔkpɔ su wo si woɖo dze ɣeyiɣi kpui aɖe. Wo ame evea wofa avi, eye Yonatan si lé blanui la do hedenyuie na exɔlɔ̃ ɖekakpui la. Ale David dze agbe yeye gɔme abe sisila ene.—1 Samuel 20:35-42.\nYonatan ɖee fia le nɔnɔme sesẽ mawo me be nuteƒewɔlae yenye vavã, ke menye ɖokuitɔdila o. Adzɔ dzi na Satana, ame si nye nuteƒewɔlawo katã ƒe futɔ la, be Yonatan nato Saul ƒe ʋe me ahana bubu kple nɔƒe gã didi na eɖokui nanye nu vevitɔ nɛ le agbe me. Ðo ŋku edzi be, Satana dina vivie be yeable amegbetɔwo nu be woadi wo ɖokui tɔ. Ewɔ esia wòdze edzi nɛ le mía dzila gbãtɔwo, Adam kple Xawa gome. (1 Mose 3:1-6) Gake mekpɔ dzidzedze le Yonatan ya gome o. Aleke gbegbe esia anya te ɖe Satana dzie nye esi! Ðe wò hã àwɔ nuteƒe ne Satana te wò kpɔ be nàdi ɖokuiwò tɔa? Míele ɣeyiɣi siwo me wòdze abe ɖokuitɔdidi xɔ afi sia afi ene la me. (2 Timoteo 3:1-5) Ðe míasrɔ̃ Yonatan ƒe ɖokuitɔmadimadi kple nuteƒewɔwɔa?\nYonatan wɔa nuteƒe na exɔlɔ̃a David, eya ta ewɔ dzesi aɖe na exɔlɔ̃a si ana wòanɔ dedie\n“Wò Nu Nyoa Ŋunye Ŋutɔ”\nSaul va lé fu David ale gbegbe be esia kpɔ ŋusẽ ɖe eƒe susu kple nuwɔnawo dzi. Yonatan kpɔe be ye fofo le nu wɔm azɔ abe ɖe wòdze aɖaʋa ene, evɔ naneke meli wòate ŋu awɔ tso eŋu o. Saul ƒo eƒe asrafowo nu ƒu wonɔ tsatsam le gbe dzi be yewoawu ɖekakpui ɖeka pɛ si meɖi fɔ aɖeke o. (1 Samuel 24:1, 2, 12-15; 26:20) Ðe Yonatan nɔ asrafo mawo domea? Ŋɔŋlɔawo megblɔ ɣeaɖekeɣi be ekpe ɖe ame siwo nɔ Saul yome wonɔ David yome tim madzemadzee la ŋu o. Esi Yonatan wɔa nuteƒe na Yehowa kple David, eye wòka atam hã be yeawɔ nuteƒe na David ta la, mawɔ nu ma gbeɖe o.\nYonatan galɔ̃ exɔlɔ̃ ɖekakpuia kokoko. Le ɣeyiɣi aɖe megbe la, eto mɔ aɖe dzi gake ɖe David ŋu. Edo goe le Hores, si gɔmee nye “Afi Si Do Ave.” Hores nye tonuto si me avewo le, eye anɔ eme be edidi tso Hebron agbadroƒe ʋɛ aɖewo, le anyieheɣedzeƒe gome. Nu ka tae Yonatan tsɔ eƒe agbe de afɔku me be yeaɖakpɔ David si nɔ sisim le Saul nu? Biblia gblɔ na mí be esi wòdi be yeado ŋusẽ David be “wòaɖo ŋu ɖe Yehowa ŋu” tae. (1 Samuel 23:16) Aleke Yonatan wɔ esiae?\nYonatan gblɔ na exɔlɔ̃ ɖekakpui la be, “Mègavɔ̃ o.” Egagblɔ kakaɖedzinya sia nɛ be: “Fofonye Saul ƒe asi matu wò o.” Nu kae na Yonatan ka ɖe nya ma dzi? Exɔe se bliboe be Yehowa ƒe tameɖoɖowo ava eme godoo. Egblɔ yi edzi be: “Àzu fia ɖe Israel dzi.” Mawu na nyagblɔɖila Samuel gblɔ nya ma ɖi ƒe aɖewoe nye ema do ŋgɔ, eya ta Yonatan le ŋku ɖom edzi na David azɔ be Yehowa ƒe nyawo medoa kpo emevava o. Eye aleke Yonatan susu be nuwo ava nɔ na ye le etsɔme? Egblɔ be: “Manye evelia anɔ ŋuwò.” Ðokuibɔbɔ gã ka gbegbee nye esi wòɖe fia! Elɔ̃ faa be yeanɔ ame si yetsɔ ƒe 30 sɔŋ tsi wu la te, awɔ eƒe gbe dzi, ahakpe ɖe eŋu! Yonatan ƒo eƒe nyaa ta be: “Fofonye Saul hã nyae alea.” (1 Samuel 23:17, 18) Saul nyae le eƒe dzi me be aʋa si yeho ɖe ame si Yehowa tia be wòanye fia ŋu la madze edzi akpɔ o!\nYonatan de dzi ƒo na David esime David ɖo xaxa me\nÐikeke mele eme o be le ƒe siwo kplɔe ɖo me la, David ɖoa ŋku woƒe gododo ma dzi enuenu kple dzidzɔ. Emae nye woƒe gododo mamlɛtɔ. Nublanuitɔe la, mɔkpɔkpɔ si nɔ Yonatan si be yeava nye evelia anɔ David ŋu la meva eme o.\nYonatan nɔ fofoa ŋu woyi ɖawɔ aʋa kple Filistitɔwo, siwo nye Israel-viwo ƒe futɔwo. Ete ŋu tsɔ dzitsinya nyui kpe asi ɖe fofoa ŋu wowɔ aʋa, elabena meɖe mɔ be fofoa ƒe nu gbegblẽ wɔwɔwo wɔe be wòhe ɖe megbe le subɔsubɔdɔ wɔwɔ na Yehowa me o. Ewɔ nuteƒe wɔ aʋa kalẽtɔe abe ale si wòwɔnɛ ɖaa ene, gake aʋaa mekpa Israel-viwo o. Saul ƒe vɔ̃ɖivɔ̃ɖia va do gã ɖe edzi ale gbegbe be eva ƒo eɖokui ɖe gbɔgbɔyɔyɔ me, si nye nu vɔ̃ si dze na ku le Mawu ƒe Sea nu, eya ta Yehowa meganɔ Saul yram o. Saul kple viaŋutsu etɔ̃ woku le aʋagbedzi, eye Yonatan hã nɔ wo dome. Saul xɔ abi vevie eye wòwu eɖokui.—1 Samuel 28:6-14; 31:2-6.\nYonatan gblɔ be: “Wò la, àzu fia ɖe Israel dzi, ke nye la manye evelia anɔ ŋuwò.”—1 Samuel 23:17\nDavid xa nu vevie le esia ta. Ŋutsu sia si nyoa dɔme hetsɔna kena faa la, xa nu ɖe Saul gɔ̃ hã ƒe kua ta, evɔ Saul na wòkpe fu heto nɔnɔme sesẽ geɖewo me hafi! David kpa konyifaha na Saul kple Yonatan. Ðewohĩ nya siwo David gblɔ tso exɔlɔ̃ kple kpɔɖeŋuɖolaa ŋu ye wɔ dɔ ɖe ame dzi wu le eƒe konyifahaa me. Egblɔ be: “Tɔwò le veyem, nɔvinye Yonatan, wò nu nyoa ŋunye ŋutɔ! Wò lɔlɔ̃ nam ƒo nyɔnuwo ƒe lɔlɔ̃ ta sãsãsã.”—2 Samuel 1:26.\nDavid meŋlɔ atam si wòka na Yonatan la be gbeɖe o. Le ƒe aɖewo megbe la, David na wokplɔ Yonatan ƒe vi Mefiboset si nye nuwɔametɔ la vɛ nɛ, eye wòlé be nɛ. (2 Samuel 9:1-13) Eme kɔ ƒãa be David srɔ̃ Yonatan ƒe nuteƒewɔwɔ kple nu si sɔ wɔwɔ kpakple ale si wòlɔ̃na faa kuna ɖe exɔlɔ̃wo ŋu nuteƒewɔwɔtɔe ne esia ana eya ŋutɔ nato nɔnɔme sesẽwo me gɔ̃ hã. Ðe míawo hã míasrɔ̃ kpɔɖeŋu nyui mawoa? Ðe míate ŋu adi ame siwo le abe Yonatan ene adze xɔlɔ̃ woa? Aleke míawo ŋutɔwo míate ŋu anye xɔlɔ̃ nyui mawo tɔgbi? Ne míekpe ɖe mía xɔlɔ̃wo ŋu wogaxɔ Yehowa dzi se geɖe wu, ne míetsɔa nuteƒewɔwɔ na Yehowa ɖoa nɔƒe gbãtɔ, eye míewɔa nuteƒe le esi teƒe be míadi mía ɖokui tɔ la, ke míazu xɔlɔ̃ si tɔgbi Yonatan nye. Eye míato esia me asrɔ̃ eƒe xɔse.\nŊutsu Kple Ŋutsu Ƒe Srɔ̃ɖeɖe Yea?\nNumekula aɖewo ƒo nya ta be xɔlɔ̃wɔwɔ si nɔ David kple Yonatan dome la lɔ ŋutsu kple ŋutsu ƒe dɔdɔ ɖe eme. Ðe nya ma wɔ ɖeka kple nya si Biblia gblɔa? Bu nya siawo ŋu kpɔ.\nMawunyakpukpui siwo dzi wonɔa te ɖo ƒoa nya ta nenema la meɖo kpe edzi be David kple Yonatan dɔna kple wo nɔewo o. Ŋɔŋlɔawo me nya si dzi wohea susu yina zi geɖe ye nye nya si David gblɔ tso Yonatan ŋu be: “Wò lɔlɔ̃ nam ƒo nyɔnuwo ƒe lɔlɔ̃ ta sãsãsã.” (2 Samuel 1:26) Ame aɖewo hã hea susu yia mawunyakpukpui siwo gblɔ be wo ame evea wogbugbɔ nu na wo nɔewo la dzi. (1 Samuel 20:41) Ke hã, le blema Titina Ɣedzeƒe nutowo me la, nya mawo tɔgbi kple lɔlɔ̃ɖeɖefia nuwɔna mawo siwo yia edzi le ŋutsu eve dome la bɔ le Biblia ŋlɔɣiwo, eye menyea gbɔdɔnuwɔna le mɔ aɖeke nu o.—1 Samuel 10:1; 2 Samuel 19:39.\nSrɔ̃nyɔnu nɔ wo ame evea siaa si eye viwo hã nɔ wo si. Srɔ̃nyɔnuwo kple vi geɖe nɔ David si. (2 Samuel 5:13-16) Biblia meyɔ Yonatan srɔ̃ ŋkɔ o, gake viŋutsu nɔ esi si ŋkɔe nye Mefiboset, alo Merib-Baal.—2 Samuel 4:4; 1 Kronika 8:34.\nDavid kple Yonatan wɔa Mawu ƒe Sea dzi nuteƒewɔwɔtɔe. Yonatan kple David siaa xɔ Yehowa Mawu dzi se eye wolɔ̃e, eye woka “atam le Yehowa ƒe ŋkɔ me” be yewoanye xɔlɔ̃wo ɖaa. (1 Samuel 20:41, 42) Eya ta toɖoɖo Yehowa nye nu vevitɔ na wo ame evea, eye Mawu ƒe Sea tsi tsitre ɖe ŋutsu kple ŋutsu ƒe dɔdɔ kpakple gbɔdɔdɔ manɔsenu ƒomevi ɖe sia ɖe ŋu. (3 Mose 18:22; 20:13) Eya ta masɔ be ame naƒo nya ta be David kple Yonatan dɔna kple wo nɔewo o, elabena nu si koŋ na wonye xɔlɔ̃woe nye be wolɔ̃ Yehowa, eye wonya be ŋutsu kple ŋutsu ƒe dɔdɔ tsi tre ɖe Yehowa ƒe se ŋu.\nNaneke mele Biblia me si ɖee fia be Yonatan loo alo David dina be yeakpɔ gome le ŋutsu kple ŋutsu ƒe dɔdɔ me alo be gbɔdɔdɔ ƒe nuwɔna aɖe nɔ wo dome o. Ne ame aɖe gblɔ be wokpɔ gome le gbɔdɔnuwɔna aɖe me la, ke eya ŋutɔe le nya ma kpam de ŋutinyaa me.\n^ mm. 10 Esi woƒo nu tso Yonatan ŋu zi gbãtɔ le Ŋɔŋlɔawo me le Saul ƒe fiaɖuɖu ƒe gɔmedzedze la, enye aʋafia, eya ta ne mede ɖeko o la, exɔ ƒe 20 ya teti ɣemaɣi. (4 Mose 1:3; 1 Samuel 13:2) Saul ɖu fia ƒe 40. Eya ta esime Saul ku la, Yonatan xɔ abe ƒe 60 ene. David hã xɔ ƒe 30 esi Saul ku. (1 Samuel 31:2; 2 Samuel 5:4) Eya ta edze ƒãa be Yonatan tsi wu David ƒe 30 sɔŋ.\nBIBLIA ƑE MƆFIAMEWO DZI WƆWƆ\nLe dzɔdzɔme nu la, míedina be xɔlɔ̃wo nanɔ mía si. Eya ta ne èle xɔlɔ̃ vavãwo dim la, Biblia ƒe mɔfiame kawoe ate ŋu akpe ɖe ŋuwò be nàwɔ tiatia nyui?\nƉoe Ɖe Amewo Ɖoe Ɖe Amewo ‘Woƒe Nu Lé Dzi Na Wo Nɔewo’\nYonatan—‘Naneke Mexea Mɔ Na Yehowa O’


Èɖo Ŋku Wo Dzia?—December 2013 | Nusɔsrɔ̃\nƔekaɣie Yesu ‘ɖe gbeƒã na gbɔgbɔ siwo le gaxɔ me’? (1 Pet. 3:19)\nEdze abe ɣeyiɣi aɖe le Yesu fɔfɔ ɖe tsitre megbe ye, esime wògblɔ to si woava he na mawudɔla vɔ̃ɖiawo la na wo.—6/15, axa 23.\nNe edzɔ be èɖe srɔ̃ zi evelia la, nu etɔ̃ kawoe nàwɔ be wò srɔ̃ɖeɖea nakpɔ dzidzedze?\nWoawoe nye: dze agbagba be nàgatsɔ srɔ̃ɖeɖe gbãtɔa anɔ sɔsɔm kple evelia o; nya ale si nàwɔ nui ne èle xɔ̃wò siwo menya srɔ̃wò yeyea o alo srɔ̃wòa xɔlɔ̃ siwo menya wò o la dome; ka ɖe srɔ̃wò yeyea dzi ne srɔ̃wò gbãtɔa mewɔ nuteƒe na wò o gɔ̃ hã.—7/1, axa 9-10.\nƔekaɣie Yesu adrɔ̃ ʋɔnu amewo be wonye alẽwo alo gbɔ̃wo? (Mat. 25:32)\nYesu awɔ esia ne eva be yeadrɔ̃ ʋɔnu amewo le xaxa gã la me, ne wotsrɔ̃ alakpasubɔsubɔhawo vɔ megbe.—7/15, axa 6.\nƔekaɣie sedzimawɔla siwo woyɔ le lu kple gbe wuwluiwo ŋuti kpɔɖeŋua me afa avi ahaɖu aɖukli vevie? (Mat. 13:36, 41, 42)\nWoawɔ esia le xaxa gã la me ne wokpɔe be yewomate ŋu asi le tsɔtsrɔ̃ si gbɔna nu o.—7/15, axa 13.\nƔekaɣie nya siwo Yesu gblɔ tso kluvi nuteƒewɔla kple aɖaŋudzelaa ŋu va eme? (Mat. 24:45-47)\nMenye ƒe 33 M.Ŋ. ƒe Pentekoste-ŋkekea dzie nyagblɔɖia te emevava o, ke boŋ le ƒe 1914 megbe. Le ƒe 1919 me la, Yesu ɖo kluvi nuteƒewɔla kple aɖaŋudzela la eƒe aƒemesubɔviwo, siwo nye Kristotɔ siwo nyim kluvia le la katã, nu.—7/15, axa 21-23.\nƔekaɣie Yesu aɖo kluvi nuteƒewɔla la eƒe nuwo katã nu?\nAwɔ esia le etsɔme, le xaxa gã la me, ne ame siwo ƒo ƒu nye kluvi nuteƒewɔla la xɔ woƒe dziƒofetua.—7/15, axa 25.\nÐe wòle be míaƒo nya ta be ame siwo ƒe ŋkɔ Biblia meyɔ o la nye ame baɖawo alo ame siwo mele bo aɖeke nu oa?\nAo. Biblia meyɔ ame geɖe siwo nye ame nyuiwo kple ame vɔ̃ɖiwo la ƒe ŋkɔwo o. (Rut 4:1-3; Mat. 26:18) Mawudɔla wɔnuteƒe eve pɛ ko ƒe ŋkɔwoe woyɔ le Biblia me.—8/1, axa 10.\nHekpe ɖe ŋusẽ si tso Mawu gbɔ ŋu la, nu kae kpe ɖe Ðasefo 230 ŋu wotsi agbe le kuzɔli si wozɔ tso Sachsenhausen fuwɔamegaxɔa me la me?\nTogbɔ be dɔwuame kple dɔléle na gamenɔlaawo gbɔdzɔ hã la, woyi edzi nɔ dzi dem ƒo na wo nɔewo be woagana ta o.—8/15, axa 18.\nNu ka tae nuŋlɔɖi si ku ɖe ale si Israel viwo tso Yordan Tɔsisia yi Ŋugbedodonyigbaa dzi ŋu la dea dzi ƒo na mí?\nTogbɔ be tsidzadza na tɔsisia ɖɔ gbagba hã la, Yehowa na tsi si nɔ sisim la nu tso, be eƒe amewo nate ŋu atsoe. Esia anya do ŋusẽ woƒe xɔse ahana woagaka ɖe Yehowa dzi wu, eye nuŋlɔɖi ma dea dzi ƒo na míawo hã.—9/15, axa 16.\nNu kae ale si Biblia yɔ nuwo ƒe amadedewo enuenu la ɖe fia?\nAle si Biblia yɔ nuwo ƒe amadedewo la ɖee fia be Mawu nya ale si wokpɔa ŋusẽ ɖe amegbetɔwo ƒe seselelãme dzii, eye be amadedewo kpena ɖe mía ŋu míeɖoa ŋku nuwo dzi bɔbɔe.—10/1, axa 14-15.\nAleke nyagblɔɖi si le Mixa 5:4 ku ɖe lãkplɔvi adre kple amegã enyi ŋu la le eme vam egbeae?\n“Lãkplɔvi adre kple amegã enyi” siwo ŋu woƒo nu tsoe le Mixa 5:4 la tsi tre ɖi na hamemetsitsi siwo woɖo be woado ŋusẽ Mawu ƒe amewo ɖe amedzidzedze si le ŋgɔ, si ŋu nya wogblɔ ɖi la ŋu.—11/15, axa 20.\nSusu siwo tae míehiã Mawu la dometɔ aɖewo ɖe?\nMíehiã mɔfiame nyuiwo eye ehiã be míanya nu si gbɔ agbemekuxiwo tso, eye Mawu gbɔe míakpɔ esiawo katã tsoe. Mawu di be eme nanyo na amegbetɔwo eye woakpɔ dzidzɔ le agbe me. Awɔ ɖe ŋugbe siwo katã wòdo le eƒe Nya la me dzi be esia nava eme.—12/1, axa 4-6.\nÈɖo Ŋku Wo Dzia?—December 2013


“Mawu Xɔ” Woƒe Nunana Siwo Nye Tadedeagu—Hebritɔwo 11:4\n“Mawu Xɔ” Woƒe Nunanawo\nNYA VEVITƆ: Ðoɖo si Yehowa wɔ ɖe tadedeagu dzadzɛa ŋu ƒe ŋutinya\n1-3. (a) Biabia kawo mee míadzro? (b) Nu vevi ene siwo nana Mawu kpɔa ŋudzedze ɖe ame ƒe tadedeagu ŋu kawo mee míadzro? (Kpɔ nɔnɔmetata si le nyati sia ƒe gɔmedzedze.)\nABEL le ŋku lém ɖe eƒe lãha la ŋu nyuie. Edze lã siawo nyinyi tso wo dziɣi ke eye wòlé be na wo nyuie. Fifia etia ɖewo, wu wo eye wòtsɔ wo na Mawu. Ðe mɔnu sia si dzi amegbetɔ madeblibo aɖe to de ta agu na Yehowa la adze eŋua?\n2 Gbɔgbɔ ʋã apostolo Paulo wògblɔ tso Abel ŋu be: “Mawu xɔ eƒe nunanawo.” Gake Kain ya ƒe nunanawo medze Yehowa ŋu o. (Xlẽ Hebritɔwo 11:4.) Esia fɔ biabia aɖewo siwo wòle be míadi ŋuɖoɖo na ɖe te. Nu ka tae Mawu kpɔ ŋudzedze ɖe Abel ƒe subɔsubɔ ŋu gake wògbe Kain ya tɔ? Nu kae míate ŋu asrɔ̃ tso Kain kple Abel kpakple ame bubu siwo ŋu woƒo nu tsoe le Hebritɔwo ta 11 lia ƒe kpɔɖeŋuwo me? Ŋuɖoɖoawo ana míagase nu si tadedeagu dzadzɛa bia gɔme nyuie wu.\n3 Esi míele nu siwo dzɔ tso Abel ƒe ɣeyiɣia me va ɖo Ezekiel ƒe ŋkekeawo me me dzrom kpuie la, de dzesi nu vevi ene aɖewo siwo nana Mawu kpɔa ŋudzedze ɖe ame ƒe tadedeagu ŋu. Woawoe nye: Yehowae wòle be tadedeagua nayi na, ele be wòanye nyuitɔ, ele be Mawu nakpɔ ŋudzedze ɖe mɔnua ŋu, eye ele be susu si dza nanɔ tadeagula la si.\nNu Ka Tae Kain Ƒe Tadedeagu Medze Mawu Ŋu O?\n4, 5. Nu kae na Kain ƒo nya ta be ele be yeatsɔ yeƒe nunanaa ana Yehowa?\n4 Xlẽ 1 Mose 4:2-5. Kain nya be Yehowae wòle be yeƒe nunanaa nayi na. Ɣeyiɣi kple mɔnukpɔkpɔ geɖe nɔ Kain si wòatsɔ asrɔ̃ nu tso Yehowa ŋu. Kain kple Abel anya gogo ƒe 100 esime wotsɔ woƒe nunanawo vɛ. * Esime ŋutsuvi eve siawo nɔ tsitsim la, wova nya nu tso Eden-bɔa ŋu, ɖewohĩ woanya nɔ abɔ ma si me nuku wɔna le la kpɔm le adzɔge ɖaa. Anɔ eme be wonɔa kerubi siwo le abɔa ƒe mɔ nu be ame aɖeke nagage ɖe eme o la kpɔm. (1 Mose 3:24) Ðikeke mele eme o be wo dzilawo gblɔ na wo be Yehowae wɔ nu gbagbewo katã eye be tameɖoɖo si nɔ esi na amegbetɔwo le gɔmedzedzea me la to vovo kura na nɔnɔme si me yewova le fifia, si akplɔ yewo vivivi ayi ku me. (1 Mose 1:24-28) Esiawo anya ʋã Kain wòƒo nya ta be ele be yeatsɔ yeƒe nunanaa ana Mawu.\n5 Nu ka hãe anya ʋã Kain wòsa vɔa? Yehowa gblɔe ɖi be “dzidzimevi” aɖe ava, ame si agbã ta na “da la” si ble Xawa wòwɔ tiatia gbegblẽ ma. (1 Mose 3:4-6, 14, 15) Esi Kain ye nye ŋgɔgbevia ta la, anya susu be yee nye “dzidzimevi” si ŋugbe wodo la. (1 Mose 4:1) Azɔ hã, le Adam ƒe nu vɔ̃ megbe gɔ̃ hã la, Yehowa medzudzɔ nuƒoƒo kple amegbetɔ nu vɔ̃ mewo o; Mawu to mawudɔla aɖe dzi ƒo nu na Adam. (1 Mose 3:8-10) Eye Yehowa ƒo nu kple Kain esi wòsa vɔ nɛ megbe. (1 Mose 4:6) Kain nya nyuie be Yehowae wòle be woade ta agu na.\n6, 7. Ðe nane gblẽ le Kain ƒe nunanaa ƒe nyonyome alo mɔnu si dzi wòto tsɔ nua na la ŋua? Ðe eme\n6 Nu ka tae Kain ƒe nunanaa medze Yehowa ŋu o? Ðe metsɔ nunana nyuitɔ na oa? Biblia megblɔe o. Egblɔ kpuie ko be Kain tsɔ “anyigbadzikutsetse aɖewo” vɛ. Emegbe Yehowa gblɔ le Se si wòtsɔ na Mose me be naneke megblẽ le vɔsa siawo tɔgbi ŋu o. (4 Mose 15:8, 9) Azɔ hã, bu nɔnɔmeawo ŋu kpɔ. Va se ɖe ɣemaɣia, amagbewo koe amegbetɔwo ɖuna. (1 Mose 1:29) Eye esi Mawu ƒo fi de anyigba si le Eden-bɔa godo ta la, Kain kpe fu ŋutɔ hafi kpɔ nu si wòtsɔ va sa vɔ lae. (1 Mose 3:17-19) Etsɔ nuɖuɖu si alé agbe ɖe te si wòkpe fu hafi kpɔ la na! Ke hã, Kain ƒe nunana medze Yehowa ŋu o.\n7 Ðe wòanye be nane gblẽ le mɔnu si dzi wòto tsɔ nua na la ŋua? Ðe mɔ si dzi Kain to tsɔ nua na la medze Mawu ŋu oa? Ðewohĩ menye nyae ma o. Nu ka tae? Elabe esi Yehowa gbe Kain ƒe nunanaa la, megblɔ nyaa aɖeke tso mɔ si dzi wòto na nua la ŋu o. Le nyateƒe me la, womegblɔ nya aɖeke tso ale si Kain alo Abel sa vɔae ŋu o. Ke nu ka koŋue nye kuxia?\nSusu nyui menɔ Kain si o (Kpɔ memama 8, 9)\n8, 9. (a) Nu ka tae Kain ŋutɔ kple eƒe nunanaa medze Yehowa ŋu o? (b) Nu kae nèkpɔ be eɖe dzesi le nya si Biblia gblɔ tso Kain kple Abel ŋu la ŋu?\n8 Nya siwo gbɔgbɔ ʋã Paulo wòŋlɔ na Hebritɔwo fia be susu gbegblẽe nɔ Kain si wòtsɔ sa vɔae. Xɔse menɔ Kain si o. (Heb. 11:4; 1 Yoh. 3:11, 12) Eya ta Kain ŋutɔ ƒe nue medze Yehowa ŋu o, ke menye eƒe nunana ɖeɖe ko o. (1 Mose 4:5-8) Fofo lɔ̃amee Yehowa nye, eya ta edze agbagba be yeaɖɔ ye via ɖo. Gake Kain gbe be yemaxɔ Yehowa ƒe aɖaŋuɖoɖo o. Ŋutilã madebliboa ƒe dɔwɔwɔ siwo nye “kewɔwɔ, dzrewɔwɔ [kple] ŋuʋaʋã” sɔŋ koe va xɔ aƒe ɖe Kain ƒe kpɔɖeŋudzia me. (Gal. 5:19, 20) Dzi vɔ̃ɖi si nɔ Kain si wɔe be viɖe aɖeke megava nɔ eƒe tadedeagua ƒe nyuiƒewo ŋu o. Eƒe kpɔɖeŋua fia mí be tadedeagu dzadzɛa bia nu geɖe wu gotagome nuwɔna si afia be míele Yehowa subɔm la ko.\n9 Biblia gblɔ nya geɖe tso Kain ŋu na mí, míese be Yehowa ƒo nu kplii, míexlẽ nu tso ale si Kain ɖo nya ŋu nɛ la ŋu, eye míenya viawo ƒe ŋkɔwo kple nu siwo wowɔ dometɔ aɖewo gɔ̃ hã. (1 Mose 4:17-24) Gake le Abel gome la, nuŋlɔɖi aɖeke meli si gblɔ be edzi vi o, eye womeŋlɔ nya siwo wògblɔ la ƒe ɖeke hã ɖe Biblia me o. Ke hã Abel ƒe nuwɔnawo gale nu ƒom na mí egbea. Le mɔ ka nu?\nAbel Ðo Tadedeagu Dzadzɛ Ƒe Kpɔɖeŋu Ði\n10. Kpɔɖeŋu kae Abel ɖo ku ɖe tadedeagu dzadzɛa ŋu?\n10 Abel tsɔ eƒe nunanaa na Yehowa, elabe enya be eya koe wòle be nunanaa nayi na. Abel tsɔ eƒe “lãwo ƒe ŋgɔgbevi aɖewo” siwo nye eƒe nu nyuitɔwo vɛ. Togbɔ be Biblia megblɔe nenye be vɔsamlekpui dzie wòsa vɔa le o hã la, mɔnu si dzi wòto tsɔ eƒe nuawo na la anya dze Mawu ŋu. Gake nu si ɖe dzesi le Abel ƒe nunanaa ŋue nye susu si ta wòna nua. Togbɔ be ƒe akpe ade va yi hã la, míagate ŋu asrɔ̃ nu tso kpɔɖeŋu sia me. Abel xɔ Mawu dzi se eye wòlɔ̃ Yehowa ƒe mɔfiame dzɔdzɔewo, nu siawoe ʋãe wòtsɔ eƒe nunanaa vɛ. Aleke míewɔ nya?\nAbel zɔ ɖe nu vevi ene siwo tadedeagu dzadzɛa bia la dzi (Kpɔ memama 10)\n11. Nu ka tae Yesu gblɔ be Abel nye ame dzɔdzɔe?\n11 Gbã la, de ŋugble le nya si Yesu gblɔ tso Abel, ame si wònya nyuie ŋu kpɔ. Yesu nɔ dziƒo esi Abel nɔ anyigba dzi. Adam ƒe vi sia ƒe nu do dzidzɔ na Yesu ŋutɔ. (Lod. 8:22, 30, 31; Yoh. 8:58; Kol. 1:15, 16) Eya ta nu si teƒe Yesu kpɔ gblɔm wònɔ esi wògblɔ be Abel nye ame dzɔdzɔe. (Mat. 23:35) Ame dzɔdzɔe ye nye ame si lɔ̃ ɖe edzi be Yehowae wòle be wòaɖo nyui kple vɔ̃ ƒe dzidzenuwo. Gake menye nu ma koe ame dzɔdzɔe wɔna o, ke boŋ etoa eƒe nyagbɔgblɔ kple nuwɔnawo dzi lɔ̃na ɖe dzidzenu mawo dzi. (Tsɔe sɔ kple Luka 1:5, 6.) Exɔa ɣeyiɣi hafi ame nava xɔ ŋkɔ nyui be enye ame dzɔdzɔe. Eya ta hafi Abel natsɔ eƒe nunanawo na Mawu la, anya nɔ agbe nɔm ɖe Yehowa ƒe dzidzenuwo nu xoxo. Esia wɔwɔ manya nɔ bɔbɔe nɛ kura o. Ðewohĩ foa Kain meɖo kpɔɖeŋu nyui ɖi nɛ o, dzi vɔ̃ɖi va nɔ Kain si. (1 Yoh. 3:12) Abel dada mewɔ ɖe se si Mawu de na wo tẽe la dzi o eye fofoa hã dze aglã ɖe Yehowa ŋu, eye wòdi be ye ŋutɔ yeatso nya me le nyui kple vɔ̃ ŋu. (1 Mose 2:16, 17; 3:6) Eya ta ele be dzi nanɔ Abel ƒo ŋutɔ hafi wòate ŋu atia mɔ bubu aɖe si to vovo kura na eƒe ƒomea tɔ!\n12. Nu vevi kae na Abel to vovo tso Kain gbɔ?\n12 Azɔ hã, de dzesi ale si apostolo Paulo gblɔ mɔ si nu xɔse kple dzɔdzɔenyenye do ƒome le. Paulo gblɔ be: “Le xɔse me Abel tsɔ vɔsa si nyo wu Kain tɔ la na Mawu, eye to xɔse sia dzi wòkpɔ ɖaseɖiɖi be enye ame dzɔdzɔe.” (Heb. 11:4) Paulo ƒe nyawo fia be le Abel ƒe agbe me katã la, exɔ Yehowa kple ale si wòwɔa nui dzi se bliboe, gake menɔ alea le Kain ya gome o.\n13. Nu kae míate ŋu asrɔ̃ tso Abel ƒe kpɔɖeŋua me?\n13 Abel ƒe kpɔɖeŋua fia mí be ele be susu nyui nanɔ ame si hafi wòate ŋu ade ta agu le mɔ si adze Mawu ŋu nu tso dzi me, si fia be ele be ame naxɔ Yehowa dzi se tso dzi me eye wòalɔ̃ ɖe eƒe mɔfiame dzɔdzɔewo dzi bliboe. Azɔ hã, míekpɔe be tadedeagu dzadzɛa bia nu geɖe wu subɔsubɔnuwɔna ɖeka aɖe ko. Eku ɖe míaƒe agbe katã ŋu, eye elɔ ale si míenɔa agbee la katã hã ɖe eme.\nBlemafofowo Hã Zɔ Ðe Kpɔɖeŋu Ma Dzi\n14. Nu ka tae Noa, Abraham kple Yakob ƒe nunanaawo dze Yehowa ŋu?\n14 Abel ye nye ame madeblibo gbãtɔ si de ta agu na Yehowa le mɔ dzadzɛ nu, gake menye eyae nye ame mamlɛa o. Apostolo Paulo yɔ ame bubu siwo subɔ Yehowa wòdze eŋu, ame siawo dometɔ aɖewoe nye Noa, Abraham kple Yakob. (Xlẽ Hebritɔwo 11:7, 8, 17-21.) Le blemafofo siawo ƒe agbe me ɣeaɖeɣi la, wo dometɔ ɖe sia ɖe sa vɔ na Yehowa eye Mawu xɔ woƒe nunanawo. Nu ka tae? Elabe menye subɔsubɔ me kɔnu aɖe koe wokplɔ ɖo o, wo dometɔ ɖe sia ɖe zɔ ɖe nudidi ene siwo nana tadedeagu dzea Mawu ŋu la dzi. Na míadzro woƒe kpɔɖeŋuawo me kpɔ.\nNoa ƒe vɔsawo ɖee fia kɔtɛ be Yehowa koe dze woade ta agu na (Kpɔ memama 15, 16)\n15, 16. Mɔ ka nue Noa wɔ ɖe nudidi vevi ene siwo nana ame ƒe tadedeagu dzea Mawu ŋu la dzi le?\n15 Wodzi Noa esi Adam ku ƒe 126 megbe; ke hã xexe si me alakpasubɔsubɔ bɔ ɖo mee wònɔ tsi. * (1 Mose 6:11) Le ƒome siwo katã nɔ anyi do ŋgɔ na Tsiɖɔɖɔa la, Noa kple eƒe ƒomea koe subɔ Yehowa wòdze eŋu. (2 Pet. 2:5) Esi Noa tsi agbe le Tsiɖɔɖɔa megbe la, ekpɔe be ehiã be yeaɖi vɔsamlekpui asa vɔ le edzi na Yehowa, esiae nye vɔsamlekpui gbãtɔ si ŋu Biblia ƒo nu tsoe. Noa to nuwɔna sia si tso dzi me nɛ dzi ɖee fia eƒe ƒomea kple amegbetɔ siwo woava dzi emegbe la kɔtɛ be Yehowa ɖeka koe wòle be tadedeagu nayi na. Le lã siwo katã nɔ anyi Noa natsɔ asa vɔe dome la, etsɔ “lã siwo katã ŋu kɔ kple xe dzodzoe siwo katã ŋu kɔ la, ƒe ɖewo” sa vɔae. (1 Mose 8:20) Esiawoe nye nunana nyuitɔ kekeake elabe Yehowa ŋutɔ gblɔ le wo ŋu be wo ŋu kɔ.—1 Mose 7:2.\n16 Noa sa numevɔ siawo le vɔsamlekpui si wòɖi la dzi. Ðe subɔsubɔ ƒe mɔnu sia dze Mawu ŋua? Ɛ̃. Biblia gblɔ be Yehowa se vɔsa sia ƒe ʋeʋẽ lilili la eye wòyra Noa kple viawo. (1 Mose 8:21; 9:1) Ke hã, susu si nɔ Noa si wòtsɔ sa vɔa koŋ tae eƒe vɔsaa dze Yehowa ŋu ɖo. Vɔsa siawo ganye mɔ bubu si dzi Noa to ɖe ale si wòxɔ Yehowa kple ale si wòwɔa nui dzi se la fia. Esi Noa yi edzi ɖo to Yehowa eye wòwɔ eƒe mɔfiamewo dzi ta la, Biblia gblɔ tso eŋu be: ‘Ezɔ kple Mawu vavã la.’ Esia na wova bua Noa be enye ame dzɔdzɔe.—1 Mose 6:9; Eze. 14:14; Heb. 11:7.\n17, 18. Mɔ ka nue Abraham wɔ ɖe nudidi vevi ene siwo nana ame ƒe tadedeagu dzea Mawu ŋu la dzi le?\n17 Ame siwo subɔ alakpamawuwo domee Abraham nɔ. Gbedoxɔ gã si me wosubɔa ɣemawu Nanna le la nɔ Ur si nye du si me Abraham tso la me. * Abraham fofo gɔ̃ hã subɔ alakpamawu ɣeaɖeɣi. (Yos. 24:2) Ke hã Abraham tiae be yeasubɔ Yehowa. Anya srɔ̃ nu tso nyateƒe Mawu la ŋu tso tɔgbuia Sem si nye Noa viŋutsu gbɔ. Abraham xɔ ƒe 150 hafi Sem ku.\n18 Le Abraham ƒe agbenɔɣi katã la, esa vɔ geɖe. Gake ekpɔe be Yehowa koe wòle be subɔsubɔ sia nayi na. (1 Mose 12:8; 13:18; 15:8-10) Ðe Abraham atsɔ nunana nyuitɔ kekeake ana Yehowa? Nya sia ƒe ŋuɖoɖo dze eme kɔ esi Abraham lɔ̃ faa be yeatsɔ via Isak si gbɔ melɔ̃a nu le o la ana. Gbemagbe la, Yehowa gblɔ mɔnu si dzi Abraham ato asa vɔa eme kɔ nɛ nyuie. (1 Mose 22:1, 2) Eye Abraham lɔ̃ faa be yeazɔ ɖe mɔfiame ɖe sia ɖe dzi tsitotsito. Yehowa ŋutɔe ɖo asi Abraham dzi be wòagawu via o. (1 Mose 22:9-12) Abraham ƒe tadedeagu alea dze Yehowa ŋu elabe susu nyui ye nɔ esi. Paulo gblɔ be: “Abraham xɔ Yehowa dzi se, eye wobui dzɔdzɔenyenye nɛ.”—Rom. 4:3.\nYakob ɖo kpɔɖeŋu ɖi na eƒe ƒomea (Kpɔ memama 19, 20)\n19, 20. Mɔ ka nue Yakob wɔ ɖe nudidi vevi ene siwo nana ame ƒe tadedeagu dzea Mawu ŋu la dzi le?\n19 Yakob nɔ Kanaan-nyigba si ŋugbe Yehowa do na Abraham kple eƒe dzidzimeviwo be yeatsɔ ana wo la dzi le eƒe agbenɔɣi katã kloe. (1 Mose 17:1, 8) Ame siwo nɔ teƒe ma la ƒe nuwɔnawo dze akaɖa ale gbegbe be Yehowa gblɔ be anyigbaa “atu edzinɔlawo aƒu gbe.” (3 Mose 18:24, 25) Esi Yakob xɔ ƒe 77 la, edzo le Kanaan, eɖe srɔ̃ eye emegbe eya kple eƒe ƒome gã la trɔ va Kanaan. (1 Mose 28:1, 2; 33:18) Alakpasubɔsubɔ va kpɔ ŋusẽ ɖe eƒe ƒomea me tɔ aɖewo gɔ̃ hã dzi. Togbɔ be ele alea hã la, esi Yehowa gblɔ na Yakob be wòayi Betel ne wòaɖi vɔsamlekpui la, etso kpla. Gbãa, egblɔ na eƒe ƒomea be: “Miɖe dutamawu siwo katã le mia dome la ɖa, mikɔ mia ɖokuiwo ŋu.” Emegbe ewɔ ɖe mɔfiame si wonɛ la dzi pɛpɛpɛ.—1 Mose 35:1-7.\n20 Yakob ɖi vɔsamlekpui geɖe le Ŋugbedodonyigbaa dzi, gake ekpɔe be Yehowa koe wòle be tadedeagua nayi na ɣesiaɣi. (1 Mose 35:14; 46:1) Eƒe vɔsawo nye nyuitɔ, mɔnu si dzi wòto subɔ Mawu kple susu si tae wòsubɔe la nyo ale gbegbe be Biblia gblɔ le Yakob ŋu be enye “ame maɖifɔ” (etenuŋɔŋlɔ), nya siae wozãna na ame siwo ƒe nu dze Mawu ŋu. (1 Mose 25:27) Le Yakob ƒe agbe me katã la, eɖo kpɔɖeŋu nyuiwo ɖi na Israel dukɔ, si ava dzɔ tso eya amea me la.—1 Mose 35:9-12.\n21. Nu kae míate ŋu asrɔ̃ tso tadedeagu dzadzɛa ƒe kpɔɖeŋu si blemafofoawo ɖo la me?\n21 Nu kae míate ŋu asrɔ̃ tso tadedeagu dzadzɛa ŋu le blemafofo siawo gbɔ? Ðewohĩ ƒometɔ siwo ate ŋu awɔe be wòasesẽ na mí be míatsɔ tadedeagu si Yehowa dze na anae la domee míawo hã míele. Be míate ŋu anɔ te ɖe nyaƒoɖeamenu siawo nu la, ele be míatu xɔse sẽŋu ɖo na Yehowa eye míaka ɖe edzi be eƒe mɔfiame dzɔdzɔeawoe nye nyuitɔ. Míeɖea xɔse sia fiana ne míeɖoa to Yehowa, eye míetsɔa míaƒe ɣeyiɣi, ŋusẽ kple nunɔamesiwo subɔnɛ. (Mat. 22:37-40; 1 Kor. 10:31) Edea dzi ƒo na mí ŋutɔ be míanya be ne míetsɔ míaƒe ŋutetewo katã subɔ Yehowa le mɔ si wòbia nu, eye susu nyui ye le mía si míetsɔ le ewɔm la, abu mí ame dzɔdzɔewoe!—Xlẽ Yakobo 2:18-24.\nDukɔ Si Woɖe Ðe Vovo Hena Tadedeagu Dzadzɛ\n22-24. Aleke Sea te gbe ɖe ame si wòle be Israel-viwo ƒe vɔsawo nayi na, ale si vɔsawo nanye nyuitɔ kple mɔnu si dzi woato awɔe la dzi?\n22 Yehowa tsɔ Sea na Yakob ƒe dzidzimeviwo eye esia na wonya nu si tututu wòdi tso wo si. Ne woɖo to Yehowa la, woava zu eƒe “nunɔamesi tɔxɛ” kple “dukɔ kɔkɔe.” (2 Mose 19:5, 6) De dzesi ale si Sea te gbe ɖe nu vevi ene siwo tadedeagu dzadzɛa bia la dzi.\n23 Yehowa yɔ ame si wòle be Israel-viwo ƒe tadedeagua nayi na tẽe. Yehowa gblɔ be: “Mawu bubu aɖeke meganɔ asiwò kpe ɖe ŋunye o.” (2 Mose 20:3-5) Ele be nu siwo katã woatsɔ asa vɔ nɛ la nanye nyuitɔ kekeake. Le kpɔɖeŋu me, ele be lã siwo woatsɔ asa vɔe la, nasɔ blibo, eye mele be nu nawɔ afi aɖeke na wo o. (3 Mose 1:3; 5 Mose 15:21; tsɔe sɔ kple Malaki 1:6-8.) Nunana siwo wotsɔ vana na Yehowa la ɖea vi na Lewi viwo, gake woawo ŋutɔwo hã dzɔa nu. Ele be woadzɔ nu “nyuitɔ” tso nu siwo wona wo la dome. (4 Mose 18:29) Wona mɔfiame aɖewo koŋ Israel-viwo ku ɖe mɔnu si dzi woato ade ta agu, ale si woawɔe, afi si woawɔe le kple ale si woasa vɔwo na Yehowa ŋu. Se siwo katã wotsɔ na wo be wòafia mɔ wo la wu 600, eye wogblɔ na wo be: “Miwɔ abe ale si Yehowa mia Mawu de se na mi ene la pɛpɛpɛ. Migadze ɖe ɖusime alo miame o.”—5 Mose 5:32.\n24 Ðe afi si Israel-viwo asa vɔwo le la le veviea? Ɛ̃. Yehowa gblɔ na eƒe amewo be woatu avɔgbadɔ eye afi mae wodea ta agu nɛ le wòdzea eŋu. (2 Mose 40:1-3, 29, 34) Ɣemaɣi la, ne Israel-viwo di be yewoƒe nunanawo nadze Mawu ŋu la, ke ele be woatsɔ wo ava avɔgbadɔa me. *—5 Mose 12:17, 18.\n25. Be vɔsawo nadze Yehowa ŋu la, nu kae le vevie, eye nu ka tae?\n25 Gake nu si le vevie wue nye susu si le Israel-vi aɖe si wòtsɔ le nua nam! Ele be lɔlɔ̃ si le esi na Yehowa kple ale si wòlɔ̃ eƒe mɔfiamewoe naʋãe tso dzi me wòana nua. (Xlẽ 5 Mose 6:4-6.) Esi Israel-viwo va nɔ Yehowa subɔm ɖewoɖewoe la, woƒe vɔsawo megadze eŋu o. (Yes. 1:10-13) Yehowa gblɔ to nyagblɔɖila Yesaya dzi be womate ŋu atsɔ nuwɔna dzro si metso dzi me o able ye o. Egblɔ be: ‘Dukɔ sia tsɔ woƒe nuyiwo dea bubu ŋunye, ke woƒe dzi te ɖa xaa tso gbɔnye.’—Yes. 29:13.\nTadedeagu Le Gbedoxɔ Me\n26. Le gɔmedzedzea me la, akpa kae gbedoxɔ si Salomo tu la wɔ le tadedeagu dzadzɛa me?\n26 Le ƒe alafa aɖewo megbe esi Israel-viwo va nɔ Ŋugbedodonyigbaa dzi la, Fia Salomo tu xɔ aɖe si lolo sãsãsã wu avɔgbadɔa eye afi siae woatsɔ tadedeagu dzadzɛ anɔ Mawu nam le. (1 Fia. 7:51; 2 Kron. 3:1, 6, 7) Le gɔmedzedzea me la, wokpɔe be Yehowa ɖeɖe koe wòle be vɔ siwo katã yewosana le gbedoxɔa me la nayi na. Salomo kple eƒe dukɔmeviwo tsɔ nu nyuitɔwo sa vɔ gbogbo aɖe, eye wozɔ ɖe mɔnu siwo le Mawu ƒe Sea me la dzi. (1 Fia. 8:63) Ke hã, menye ga home si wozã ɖe xɔa ŋu kple vɔ gbogbo siwo wosana le gbedoxɔa me lae na woƒe tadedeagu dze Yehowa ŋu o. Susu si le ame siwo nɔ nuawo nam sie le vevie wu. Nya sia dzie Salomo te gbe ɖo le gbedoxɔa ŋu kɔɣi. Egblɔ be: “Mina miaƒe dzi naku ɖe Yehowa mía Mawu la ŋu bliboe, ne miazɔ le eƒe ɖoɖowo nu ahalé eƒe sededewo me ɖe asi, abe ale si wòle egbe sia ene.”—1 Fia. 8:57-61.\n27. Nu kae Israel-fiawo kple wo teviwo wɔ, eye afɔ kae Yehowa ɖe?\n27 Nublanuitɔe la, Israel-viwo meyi edzi wɔ ɖe fiaa ƒe aɖaŋuɖoɖo siwo me nunya le la dzi o. Womete ŋu wɔ ɖe nudidi vevi mawo dometɔ aɖewo siwo ana woƒe tadedeagu nadze Mawu ŋu la dzi o. Israel-fiawo kple wo teviwo ɖe mɔ dzi vɔ̃ɖi va su wo si, womegaxɔ Yehowa dzi se o, eye wotrɔ megbe de eƒe mɔfiame dzɔdzɔeawo. Yehowa dɔa eƒe nyagblɔɖilawo ɖe wo enuenu be woaxlɔ̃ nu wo tso nu siwo ado tso woƒe nuwɔnawo me la ŋu. (Yer. 7:13-15, 23-26) Nyagblɔɖila mawo dometɔ ɖeka aɖe si ɖe dzesie nye nuteƒewɔla Ezekiel. Enɔ agbe le ɣeyiɣi siwo tadedeagu dzadzɛa megava nɔ afɔ tsɔm o la me.\nEzekiel Kpɔ Ale Si Tadedeagu Dzadzɛa Dome Gblẽe Teƒe\n28, 29. Nu kae míenya tso Ezekiel ŋu? (Kpɔ aɖaka si nye “Ezekiel Ƒe Agbenɔnɔ Kple Eŋɔlimetɔwo.”)\n28 Ezekiel nya nu tso ale si wodea ta agu le gbedoxɔ si Salomo tu me ŋu nyuie. Nunɔlae fofoa nye eye eɖoa fofoa hã dzi wòva subɔna le gbedoxɔa me. (Eze. 1:3) Ezekiel anya kpɔ dzidzɔ le eƒe ɖevime. Ðikeke mele eme o be fofoa fia nui tso Yehowa kple eƒe Sewo ŋu. Le nyateƒe me la, wofɔ “Segbalẽ” la le gbedoxɔa me le ɣeyiɣi si me wodzi Ezekiel lɔƒo. * Nu siwo Fia nyui Yosiya si nɔ dzi ɖum ɣemaɣi se le segbalẽa me ʋãe wòɖe afɔ siwo ana woagado tadedeagu dzadzɛa ɖe ŋgɔ wu.—2 Fia. 22:8-13.\nÐikeke mele eme o be Ezekiel fofo fia nui tso Yehowa kple eƒe Sewo ŋu (Kpɔ memama 28)\nNUFIAMEÐAKAWO 2B: Ezekiel—EƑe Agbenɔnɔ Kple Eŋɔlimetɔwo\n29 Ezekiel wɔ ɖe nudidi ene siwo ana ame ƒe tadedeagu nadze Mawu ŋu la dzi abe ŋutsu nuteƒewɔla siwo do ŋgɔ nɛ la ke ene. Ne míesrɔ̃ Ezekiel ƒe agbalẽa la, míakpɔe be esubɔ Yehowa tso dzi blibo me, etsɔ eƒe nu nyuitɔwo na enuenu eye wòwɔ nu siwo Yehowa bia tso esi la le ɖokuibɔbɔ me le mɔ si Mawu di la nu. Xɔsee ʋã Ezekiel wòwɔ nu siawo katã. Womate ŋu agblɔ nya siawo tso eŋɔlimetɔ geɖe ŋu o. Esi Ezekiel nɔ tsitsim la, eva nɔ to lém ɖe Yeremiya si dze eƒe dɔa gɔme le ƒe 647 D.Y. eye wòxlɔ̃ nu amewo tso Yehowa ƒe ʋɔnudɔdrɔ̃ si gbɔna ŋu vevie la ƒe nyagblɔɖiwo ŋu.\nNUFIAMEÐAKAWO 2A: Ale Si Míase Ezekiel Ƒe Nyagblɔɖiawo Gɔme\n30. (a) Nu kae nyagblɔɖi siwo ŋu Ezekiel ŋlɔ nu tsoe la ɖe fia? (b) Nu kae nye nyagblɔɖi, eye aleke wòle be míase nyagblɔɖi siwo ŋu Ezekiel ƒo nu tsoe la gɔme? (Kpɔ aɖaka si nye “Ale Si Míase Ezekiel Ƒe Nyagblɔɖiawo Gɔme.”)\n30 Nu siwo gbɔgbɔ ʋã Ezekiel wògblɔ ɖi la ɖe ale si gbegbe Mawu ƒe amewo tra ɖa tso mawusubɔsubɔ gbɔe la fia. (Xlẽ Ezekiel 8:6.) Esi Yehowa nɔ to hem na Yudatɔwo la, Ezekiel hã nɔ ame siwo wolé yi aboyo me le Babilon la dome. (2 Fia. 24:11-17) Togbɔ be wolé Ezekiel dzoe hã la, womehe to nɛ o. Dɔ aɖe nɔ Yehowa si nɛ wòawɔ le aboyomeawo dome. Ŋutega wɔnuku kple nyagblɔɖi siwo ŋu Ezekiel ŋlɔ nu tsoe la ɖe ale si woagbugbɔ tadedeagu dzadzɛa aɖo anyi le Yerusalem la fia. Gake wogaɖe nu bubuwo hã fia, wona míekpɔ ale si woagbugbɔ tadedeagu dzadzɛa aɖo anyi mlɔeba na ame siwo katã lɔ̃ Yehowa.\n31. Nu kae agbalẽ sia akpe ɖe mía ŋu míawɔ?\n31 Le agbalẽ sia ƒe akpa siwo akplɔe ɖo me la, míakpɔ ale si afi si Yehowa le le dziƒo la le, míakpɔ ale si gbegbe wogblẽ tadedeagu dzadzɛa domee, míasrɔ̃ ale si Yehowa gbugbɔ eƒe amewo ɖo te eye wòkpɔ wo ta, eye woakpe ɖe mía ŋu míakpɔ ale si etsɔme anɔ ne ame sia ame si le agbe la va le Yehowa subɔm. Le ta si kplɔ esia ɖo me la, míadzro ŋutega gbãtɔ si Ezekiel ŋlɔ ɖi la me. Ana míakpɔ Yehowa kple eƒe habɔbɔa ƒe akpa si le dziƒo la le susu me eye wòate gbe ɖe nu si tae eya ɖeka kolia koe dze na tadedeagu dzadzɛa dzi.\n^ mm. 4 Ðewohĩ esi wonya Adam kple Xawa le Eden-bɔa me megbe kpuie ye wofɔ Abel ƒe fu. (1 Mose 4:1, 2) 1 Mose 4:25 gblɔ be Mawu ɖo Set “Abel teƒe.” Adam xɔ ƒe 130 esime wòdzi Set, esi wowu Abel ŋutasesẽtɔe megbe. (1 Mose 5:3) Eya ta Abel anya xɔ ƒe 100 esime Kain wui.\n^ mm. 15 Mose 4:26 gblɔ be le Enos si nye Adam ƒe tɔgbuiyɔvi ŋɔli la “amewo de asi Yehowa ƒe ŋkɔ yɔyɔ me.” Ke hã, edze ƒãa be womenɔ ŋkɔa zãm le bubumɔ nu o, wonɔ Yehowa ƒe ŋkɔa bum ɖe trɔ̃wo ŋu.\n^ mm. 17 Wogayɔa trɔ̃ Nanna si wobu be enye ŋutsu la be Sin. Togbɔ be ame siwo nɔ Ur subɔ trɔ̃ geɖe hã la, wobui be gbedoxɔ kple vɔsamlekpui siwo nɔ dugã ma me la nye Nanna tɔ.\n^ mm. 24 Esi woɖe Nubablaɖaka la le avɔgbadɔa me megbe la, edze abe Yehowa va ɖe mɔ be woate ŋu asa vɔ le teƒe bubuwo hã ene.—1 Sam. 4:3, 11; 7:7-9; 10:8; 11:14, 15; 16:4, 5; 1 Kron. 21:26-30.\n^ mm. 28 Edze abe Ezekiel xɔ ƒe 30 ene esime wòdze eƒe nyagblɔɖidɔa gɔme le ƒe 613 D.Y. lɔƒo. Eya ta woanya dzii le ƒe 643 D.Y. (Eze. 1:1) Yosiya dze fiaɖuɖu gɔme le ƒe 659 D.Y., eye anɔ eme be wofɔ Segbalẽ si Mose ŋlɔ la le eƒe fiaɖuɖu ƒe ƒe 18 lia me lɔƒo, alo le ƒe 642-641 D.Y. me.\nNu ka tae Kain ƒe tadedeagu medze Yehowa ŋu o gake Abel tɔ ya dze eŋu?\nNu kae nèsrɔ̃ tso tadedeagu dzadzɛa ŋu tso blemafofoawo gbɔ?\nAgbalẽ sia ƒe akpa vovovoawo dometɔ ka koŋue nàdi vevie be yeasrɔ̃?


Ðe Ale Si Míesubɔa Mawui La Le Veviea?\nGbetakpɔxɔ | June 2008\nGBE BUBU Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Indonesian Italian Korean Lithuanian Moore Myanmar Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\n“MAWUBƆSUBƆ ƒo ke ɖe amegbetɔwo me vevie.” Nya mae Nufialagã Alister Hardy gblɔ le agbalẽ si nye The Spiritual Nature of Man me. Edze abe numekuku aɖe si wowɔ nyitsɔ laa la ɖo kpe nyataƒoƒo sia dzi ene. Numekuku sia ɖee fia be anyigbadzinɔla 86 le alafa me gblɔna be yewole subɔsubɔha aɖe me.\nNumekukua gaɖee fia hã be xɔsetɔawo le mawusubɔsubɔ ƒe hatsotso 19 me, eye wo dometɔ siwo gblɔna be Kristotɔwoe yewonye la le subɔsubɔha vovovo 37,000 me. Ðe esia mena nèbia ɖokuiwò be, ɖe subɔsubɔmɔnu vovovo siawo katã dzea Mawu ŋu mahã oa? Le nyateƒe me la, ɖe ale si míesubɔa Mawui la le veviea?\nLe nya vevi sia me la, míate ŋu anɔ te ɖe mía ŋutɔwo míaƒe seselelãmewo kple nukpɔsusuwo dzi atso nya me o. Susu le eme be míadi nu si nye Mawu ŋutɔ ƒe nukpɔsusu ku ɖe nya sia ŋu. Be míakpɔ esia la, ele be míatrɔ ɖe Mawu ƒe Nya, Biblia la, ŋu. Nu ka tae? Elabena Yesu Kristo ŋutɔ gblɔ le gbe aɖe si wòdo ɖa na Mawu me be: “Wò nya la nye nyateƒe.” (Yohanes 17:17) Apostolo wɔnuteƒe Paulo hã gblɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me.”—2 Timoteo 3:16.\nBiblia ɖee fia be menye tadedeagu ƒomeviwo katãe dzea Mawu ŋu o. Míekpɔ tadedeagu ƒomevi siwo dze Mawu ŋu kple esiwo medze eŋu o ƒe kpɔɖeŋuwo le Biblia me nudzɔdzɔwo me. Ne míedzro kpɔɖeŋu mawo me nyuie la, míate ŋu anya nu si wòle be míawɔ kple esiwo mele be míawɔ o bene míaƒe tadedeagu nadze Mawu ŋu.\nBlema Kpɔɖeŋu Aɖe\nYehowa Mawu to nyagblɔɖila Mose dzi na se siwo fia Israel viwo ale si wòle be woasubɔ Mawu wòadze eŋu la wo. Esi dukɔa wɔ nu si se mawo, siwo wolɔ̃a yɔyɔ be Mose ƒe Sea, bia tso wo si la, Mawu xɔ wo abe eƒe dukɔ ene eye wòyra wo. (2 Mose 19:5, 6) Togbɔ be Mawu ve Israel dukɔa nu alea hã la, womeyi edzi lé tadedeagu si dzea Mawu ŋu la me ɖe asi o. Enuenu la, wotrɔa megbe dea Yehowa, eye wodzea dukɔ siwo ƒo xlã wo la ƒe subɔsubɔnuwɔnawo yome.\nLe nyagblɔɖila siwo nye Xezekiel kple Yeremiya ƒe ŋkekeawo me le ƒe alafa adrelia D.M.Ŋ. me la, Israel vi geɖewo ŋe aɖaba ƒu Mawu ƒe Sea dzi, eye wova nɔ ha dem kplikplikpli kple dukɔ siwo ƒo xlã wo la me tɔwo. To gomekpɔkpɔ le woƒe kɔnuwo kple azãɖuɖuwo me la, Israel viwo ƒo wo ɖokuiwo ɖe tadedeagu tsakatsaka me. Israel vi geɖewo nɔ gbɔgblɔm be: “[Mina] míanɔ abe dukɔwo kple anyigbawo ƒe ƒomeawo ene, ne míasubɔ ati kple kpe.” (Xezekiel 20:32; Yeremiya 2:28) Woʋua eme be yewonɔ ta dem agu na Yehowa Mawu, gake le ɣeyiɣi ma ke me la, wosubɔa “legbawo,” eye wotsɔa wo viwo gɔ̃ hã saa vɔe na wo.—Xezekiel 23:37-39; Yeremiya 19:3-5.\nTomenukulawo yɔ tadedeagu sia ƒomevi be tadedeagu tsakatsaka, si fia mawu gbogbo aɖewo subɔsubɔ le ɣeyiɣi ɖeka me. Alo woyɔnɛ be ame akpa gãtɔ ƒe subɔsubɔ. Egbea la, ame geɖe sena le wo ɖokui me be, esi míele ameƒome aɖe si me woda asi ɖe habɔbɔ vovovowo dzi me ta la, ele be míalɔ̃ axɔ nuwo katã, eye esia lɔ subɔsubɔnyawo hã ɖe eme. Eya ta wosena le wo ɖokuiwo me be naneke megblẽ le Mawu subɔsubɔ ale si mía ŋutɔwo míedii ŋu o. Ðe esia nye nyateƒea? Ðe míagblɔ be nugɔmesename kple mɔɖeɖeɖenuŋu ƒe nya koea? De ŋugble le nane siwo yia edzi le subɔsubɔ siwo dzi ame akpa gãtɔ da asi ɖo siwo me Israel vi mawɔnuteƒewo hã kpɔ gome le me la ŋu, eye nàkpɔ nu si me esia kplɔ wo dee ɖa.\nIsrael Viwo Ƒe Tadedeagu Tsakatsaka\nTeƒe siwo Israel viwo wɔa tadedeagu tsakatsaka nuwɔnawo le woe nye “nuxeƒewo,” alo vɔsaxɔ siwo me vɔsamlekpuiwo, dzudzɔdovɔsamlekpuiwo, kpesɔti kɔkɔewo, kple ati kɔkɔewo nɔ. Edze abe ati kɔkɔe siawo nye Kanaantɔwo ƒe vidzidzi ƒe mawunɔ, Asera, ƒe nɔnɔme si wotsɔ ati kpa ene. Nuxeƒe siawo bɔ ɖe Yuda fũu. Eye 2 Fiawo 23:5, 8 gblɔ be, ‘nuxeƒewo le Yuda duwo kple Yerusalem nutowo me tso Geba [dzieheliƒo] va se ɖe Beer Seba [anyieheliƒo].’\nIsrael viwo saa vɔ ‘le Yuda duwo kple Yerusalem nutowo me, hekpe ɖe ame siwo doa dzudzɔ na Baal kple ɣe, ɣleti kple ɣletiviwo kpakple dziƒonuwo katã la ŋuti’ le nuxeƒe siawo. Wotu ŋutsu “matrewɔlawo ƒe xɔ, . . . le Yehowa ƒe aƒe la me,” eye wonaa wo viwo toa “dzo me na Molex.”—2 Fiawo 23:4-10.\nTomenukulawo ke ɖe kpememewo ŋu le Yerusalem kple Yuda, vevietɔ le amewo ƒe aƒe siwo zu glikpowo la me. Nɔnɔmewɔwɔ akpa gãtɔ nye nyɔnu aɖe si le amama si si no siwo lolo gbɔ eme le. Tomenukulawo gblɔ be kpememe siawo nye vidzidzi ƒe mawunɔ Astarot kple Asera tɔ. Woxɔe se be kpememe siawo nye “fufɔfɔ kple vidzidzi ƒe dzokawo.”\nAleke Israel viwo bu nuxeƒe siawo siwo tadedeagu tsakatsakawo yia edzi le lae? Nufialagã Ephraim Stern si fiaa nu le Hebri Yunivɛsiti gblɔ be, anɔ eme godoo be nuxeƒe siawo dometɔ geɖe nye teƒe siwo ŋu “wokɔ na Yahweh [Yehowa].” Edze abe nuŋɔŋlɔ siwo ŋu woke ɖo le tomenukuƒewo ɖo kpe nukpɔsusu sia dzi ene. Le kpɔɖeŋu me, ɖeka gblɔ be, “Meyra wò to Samaria ƒe Yahweh kple eƒe asera dzi,” eye bubu gblɔ be, “Meyra wò to Teman ƒe Yahweh kple eƒe asera la dzi!”\nKpɔɖeŋu siawo ɖe ale si Israel viwo gblẽ woƒe tadedeagu dome to Yehowa Mawu ƒe tadedeagu kɔkɔe la tsakatsaka kple trɔ̃subɔlawo ƒe nuwɔna ɖigbɔwo dzi. Nu siwo do tso emee nye agbe ƒaƒã nɔnɔ kple gbɔgbɔmeviviti. Aleke Mawu bu tadedeagu tsakatsaka nuwɔna siae?\nAle Si Mawu Wɔ Nu Ðe Tadedeagu Tsakatsaka Ŋu\nMawu ɖe eƒe dziku kple fɔbubu ɖe Israel viwo ƒe tadedeagu ɖigbɔwo ŋu gblɔ to nyagblɔɖila Xezekiel dzi ale: “Miaƒe duwo azu aƒedo le mia nɔƒewo katã, eye miaƒe nuxeƒewo agblẽ; elabena woagbã miaƒe vɔsamlekpuiwo, eye woatsrɔ̃ wo; woagbã miaƒe legbawo, eye woaɖe wo ɖa, woamũ miaƒe ɣelegbawo, eye woatsrɔ̃ miaƒe dɔwɔwɔwo.” (Xezekiel 6:6) Ðikeke mele eme o be tadedeagu ma ƒomevi medze Yehowa ŋu kura o, eye wògbee.\nYehowa Mawu gblɔ ale si tsɔtsrɔ̃ la avae la ɖi. “Kpɔ ɖa, makplɔ . . . nye dɔla Babel-fia Nebukadnezar vɛ, eye mana woava ƒo ɖe anyigba sia kple edzinɔlawo kple dukɔ sia katã dzi godoo, matsrɔ̃ wo gbidigbidi, eye matsɔ wo awɔ . . . aƒedoe tegbee.” (Yeremiya 25:9-11) Abe ale si wogblɔe ɖii ene la, le ƒe 607 D.M.Ŋ. me la, Babilontɔwo va dze Yerusalem dzi eye wotsrɔ̃ dua kple eƒe gbedoxɔa keŋkeŋ.\nNufialagã Stern si ŋu míeƒo nu tsoe va yi gblɔ le Yerusalem tsɔtsrɔ̃ ŋu be, tomenu siwo ŋu woke ɖo la “ɖo kpe nya siwo Biblia gblɔ (2 Fiawo 25:8; 2 Kronika 36:18-19) ku ɖe dua tsɔtsrɔ̃, dzo tɔtɔe, aƒewo kple gliwo gbagbã ŋu la dzi.” Egblɔ yi edzi be: ‘Woate ŋu abu kpeɖodzi siwo ŋu woke ɖo le tomenukukuwo me ku ɖe Yerusalem ƒe ŋutinya ƒe akpa sia ŋu la be enye esiwo wɔ dɔ ɖe ame dzi wu ɖe sia ɖe si ŋu woke ɖo le teƒe siwo ŋu Biblia ƒo nu tsoe.’\nNusɔsrɔ̃ Kae Le Eme Na Mí?\nNusɔsrɔ̃ vevitɔ si le eme na míe nye be Mawu medaa asi ɖe tadedeagu siwo me wotena kpɔ be woatsaka Biblia ƒe nufiafiawo kple amewo ƒe nufiafiawo, kɔnyinyiwo, alo subɔsubɔha bubuwo ƒe kɔnuwo dzi o. Edze ƒãa be esia nye nufiame aɖe si apostolo Paulo bu nya vevii. Wohee wòva nye Yudatɔ Farisitɔ, wofia nui hena hehee le kɔmama sia ƒe sewo nu. Esi wòva srɔ̃e helɔ̃ ɖe edzi mlɔeba be Yesu ye nye Mesia si ŋugbe wodo la, nu kae wòwɔ? Egblɔ be: “Nu siwo nye viɖe nam tsã la, mebu nu siawo nu bubu le Kristo la ta.” Egbe nu le eƒe tsãgbenɔnɔ gbɔ heva zu Kristo yomedzela dovevienu.—Filipitɔwo 3:5-7.\nEsi wònye dutanyanyuigblɔla mɔzɔlae Paulo nye ta la, enya nu tso dukɔ vovovo me tɔwo ƒe subɔsubɔnuwɔnawo kple xexemenunya ƒe nufiafiawo ŋu nyuie. Eya tae wòŋlɔ na Kristotɔ siwo nɔ Korinto la be: “Gome kae le kekeli si le viviti gbɔ? Gawu la, ɖekawɔwɔ kae le Kristo kple Belial dome? Alo gome kae le nuteƒewɔla si le dzimaxɔsetɔ gbɔ? Eye ɖekawɔwɔ kae le Mawu ƒe gbedoxɔ kple trɔ̃wo dome? . . . ‘Eya ta mido go le wo dome, eye miɖe mia ɖokui ɖa,’ Yehowa ye gblɔe, ‘eye midzudzɔ asikaka nu makɔmakɔ la ŋu’; ‘eye maxɔ mi.’”—2 Korintotɔwo 6:14-17.\nEsi míeva kpɔe azɔ be ale si míesubɔa Mawu nɔa vevie nɛ ta la, míate ŋu abia mía ɖokuiwo be: ‘Subɔsubɔ ka ƒomevie dzea Mawu ŋu? Aleke mawɔ ate ɖe Mawu ŋu? Eye nu kae nye ŋutɔ mate ŋu awɔ be masubɔ Mawu le mɔ si dzɔa dzi nɛ la nu?’\nAdzɔ dzi na Yehowa Ðasefowo be yewoakpe ɖe ŋuwò nakpɔ ŋuɖoɖo na nyabiase siawo kple nyabiase bubu siwo ku ɖe Biblia me nyawo ŋu. Míele kpewòm be nàte ɖe Ðasefo siwo ƒoa ƒu le Fiaɖuƒe Akpata si le mia gbɔ me la ŋu, alo nàŋlɔ agbalẽ na magazine sia talawo ahabia be woava wɔ Biblia nusɔsrɔ̃ kpli ye femaxee le teƒe kple ɣeyiɣi si asɔ na wò.\nBLEMA VƆSAXƆ AÐE SI ME WOSUBƆA LEGBAWO LE LE TEL ARAD, ISRAEL\nASTAROT KPEMEME SIWO ŊU WOKE ÐO LE AƑEWO ME LE BLEMA YUDA\nNoa Ƒe Tsiɖɔɖɔa—Nu Ŋutɔŋutɔe, Menye Gli Ye O\nNu Si Tae Mawu Ve Noa Nu—Nu Si Tae Míatsɔ Ðe Le Eme\nÐe Noa Ƒe Ŋkekea Me Tsiɖɔɖɔa Xɔ Anyigba La Katã Dzi Nyateƒea?\nTsi Si Gbagba Be Wòana Agbe Mavɔ\n“Manɔ Anyi Ðe Dzo Gbɔ Axlẽe Zã Sia Me”\nDidi Be Yeanya Nu Sia Nu Wɔ Eŋu Dɔ Nyuie\n“Ŋkɔ Si Mele Be Woayɔ O” Yea?\nMawu Si Lɔ̃na Faa Be Yeatsɔ Ake\nTEACH YOUR CHILDREN Edi Be Yeana Kpekpeɖeŋu\nEgbegbe “Israel Nyɔnuvi” Aɖe\nMawu Ƒe Lɔlɔ̃nu Wɔwɔ Doa Dzidzɔ Nam Le Nye Agbe Me Katã\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ June 2008\nGBETAKPƆXƆ June 2008


Malaki 3 | Biblia Le Internet Dzi | Xexe Yeye Gɔmeɖeɖe\nAƒetɔ vavã la va kɔ eƒe gbedoxɔa ŋu (1-5)\nNubabla ƒe dɔla la (1)\nWode dzi ƒo na wo be woatrɔ va Yehowa gbɔ (6-12)\nYehowa metrɔna o (6)\n“Mitrɔ ɖe ŋunye, ekema nye hã matrɔ ɖe mia ŋu” (7)\n‘Mitsɔ nuwo ƒe ewoliawo katã vɛ, eye Yehowa adudu eƒe yayra akɔ ɖe mia dzi’ (10)\nAme dzɔdzɔe kple ame vɔ̃ɖi (13-18)\nWoŋlɔ ŋkuɖodzigbalẽ le Mawu ŋkume (16)\nVovototo si le ame dzɔdzɔe kple ame vɔ̃ɖi dome (18)\n3 “Kpɔ ɖa! Mele nye dɔla dɔm, ne wòata mɔ* le ŋgɔnye.+ Eye Aƒetɔ vavã si dim miele la, ava eƒe gbedoxɔ me kpoyi;+ eye nubabla ƒe dɔla, si miele mɔ kpɔm na kple dzidzɔ la hã ava. Kpɔ ɖa! Ele vava ge godoo,” aʋakɔwo ƒe Yehowa ye gblɔe. 2 “Gake ame kae ado dzi anɔ anyi le eƒe vavagbe, eye ame kae anɔ te ne eva do? Elabena anɔ abe galólola ƒe dzo ene, abe avɔnyala ƒe adzalẽ+ ene. 3 Abɔbɔ nɔ anyi abe ame si lóloa klosalo hedzaa eŋu ene,+ eye wòakɔ Lewi viwo ŋu; ana wo ŋu nadza abe sika kple klosalo ene, eye woasa nunavɔ na Yehowa le dzɔdzɔenyenye me. 4 Yuda kple Yerusalem ƒe nunavɔsa ado dzidzɔ na Yehowa* abe ale si wònɔ le blemaŋkekewo kple gbe aɖe gbe ƒewo me ene.+ 5 “Maɖi ʋɔnu ɖe mia ŋu, eye manye ɖasefo zazɛ̃ ɖe dzotɔwo,+ ahasiwɔlawo, alakpatamkalawo,+ kple ame siwo baa dɔwɔlawo,+ ahosiwo kple tsyɔ̃eviwo+ la ŋu, kpakple ame siwo gbea kpekpeɖeŋunana amedzrowo.*+ Ame siawo mevɔ̃am o,” aʋakɔwo ƒe Yehowa ye gblɔe. 6 “Elabena nyee nye Yehowa; nyemetrɔna o.*+ Eye miawoe nye Yakob viwo; mia nu meyi haɖe o. 7 Tso mia tɔgbuiwo ŋɔli kee mietrɔ le nye ɖoɖoawo yome, eye mielé wo me ɖe asi o.+ Mitrɔ ɖe ŋunye, ekema nye hã matrɔ ɖe mia ŋu,”+ aʋakɔwo ƒe Yehowa ye gblɔe. Ke miebe: “Aleke míatrɔ ɖe ŋuwòe?” 8 “Ðe amegbetɔ dzro ada adzo Mawua? Ke miawo miele adzo damem.” Eye miebia be: “Nu ka mee míeda adzo wò le?” “Le nuwo ƒe ewoliawo kple miaƒe nunanawo mee. 9 Woƒo fi de mi,* elabena miele adzo damem, ɛ̃, dukɔ bliboa le adzo damem. 10 Mitsɔ nuwo ƒe ewoliawo katã yi nudzraɖoƒe la,+ ne nuɖuɖu nanɔ aƒenye me;+ eye mitsɔ esia dom kpɔ be nyemaʋu dziƒowo ƒe tsigbowo+ na mi, eye nyemadudu yayra akɔ ɖe mia dzi va se ɖe esime naneke magahiã mi o hã,”+ aʋakɔwo ƒe Yehowa ye gblɔe. 11 “Mablu ɖe nu siwo gblẽa miaƒe agblemenukuwo* la ta, eye womagblẽ miaƒe anyigbadzikutsetsewo o, eye miaƒe wainkawo hã magbe tsetse o,”+ aʋakɔwo ƒe Yehowa ye gblɔe. 12 “Eye dukɔwo katã ayɔ mi be dzidzɔtɔwo,+ elabena woakpɔ dzidzɔ ɖe miaƒe anyigba la ŋu,” aʋakɔwo ƒe Yehowa ye gblɔe. 13 “Miegblɔ nya sesẽwo ɖe ŋunye,” Yehowa ye gblɔe. Eye miebia be: “Nya kae míegblɔ ɖe ŋuwò?”+ 14 “Miegblɔ be, ‘Viɖe aɖeke mele Mawu subɔsubɔ me o.+ Eye viɖe kae wònye be míeléa eƒe ɖoɖo me ɖe asi, eye míeléa blanui nɔa yiyim le aʋakɔwo ƒe Yehowa ta? 15 Gake fifia míele dadalawo yɔm be dzidzɔtɔwo. Azɔ hã, nu dze edzi na nu vɔ̃ɖi wɔlawo.+ Eye wotea Mawu kpɔ, gake naneke medzɔna ɖe wo dzi o.’” 16 Ɣemaɣi la, Yehowa vɔ̃lawo ƒo nu kple wo nɔewo, ame sia ame kple ehavi, eye Yehowa ɖo to see. Eye Yehowa na woŋlɔ ŋkuɖodzigbalẽ le eŋkume+ tso evɔ̃lawo kple ame siwo dea ŋugble le* eƒe ŋkɔ ŋu la ŋu.+ 17 Aʋakɔwo ƒe Yehowa be: “Woazu tɔnye+ le gbe si gbe mawɔ wo woanye nye nunɔamesi tɔxɛ.*+ Nye dɔme atrɔ ɖe wo ŋu, abe ale si ko ŋutsu ƒe dɔme trɔna ɖe via si subɔnɛ la ŋui ene.+ 18 Ekema miagakpɔ vovototo si le ame dzɔdzɔe kple ame vɔ̃ɖi dome,+ kple vovototo si le ame si subɔa Mawu kple ame si mesubɔnɛ o la dome.”\n^ Alo, “wòadzra mɔ dzi ɖo.”\n^ Alo, “avivi Yehowa nu.”\n^ Alo, “ame siwo tea amedzrowo ɖe anyi.”\n^ Alo, “nyemetrɔ o.”\n^ Agate ŋu afia, “Miele ɖiŋu dom nam.”\n^ Edze ƒãa be nu dzodzoe gblẽnuwoe wowɔnɛ.\n^ Alo, “ame siwo bua.” Agate ŋu afia, “dea asixɔxɔ.”


BRITAINTƆ ŋutinyaŋlɔla Arnold Toynbee ŋlɔ be: “Ne wonya dzi wò ko la, àte ŋu aku ɣesiaɣi faa.” Egblɔ kpee be: “Eye èlɔ̃ o, mèlɔ̃ o, ègbɔna kuku ge hã godoo.” Ðe mevea mí ŋutɔ ne míaƒe ƒometɔ alo xɔlɔ̃ vevi aɖe ku oa?\nKu nye nane si dzia ŋɔ na ameƒomea ƒe akpe nanewoe nye esia. Ne míaƒe ame vevi aɖe ku la, míesena le mía ɖokui me be wɔna aɖeke mele mía ŋu o. Meɖea ame aɖeke le eme o. Ame aɖeke mate ŋu asi le enu o. Nuŋlɔla aɖe si nɔ anyi le ƒe 1800-awo me ŋlɔ be: “Konyifafa nana mí katã míegazua ɖeviwo ake—ewɔnɛ be ame aɖeke megadzea nunya o. Nunyala gãtɔ kekeake hã meganyaa naneke o.” Nyateƒee, mí katã míezua abe ɖevi suewo ene—míezua wɔnamanɔŋuitɔ siwo mate ŋu awɔ naneke le nɔnɔmea ŋu o. Kesinɔnuwo alo ŋusẽ ƒe amesinɔnɔ mate ŋu akpɔ egbɔ o. Nunyalawo kple tagbɔɖaɖɛtɔwo siaa mete ŋu kpɔa ta nɛ o. Ne eɖo dzi ŋutɔŋutɔa, klotaɖulawo kura gɔ̃ hã faa avi.\nDawid si nye fia ɖu blema Israel dzi la xa nu esi via Absalom ku. Esi fia la se via ƒe ku la, ewu avi hehehe gblɔ be: “Vinye Absalom, vinye! Vinye Absalom, ɖe meku ɖe tewòƒe la, ne enyo wu! Vinye Absalom, vinye!” (Samuel II, 18:33) Togbɔ be fia sẽŋu sia ɖu futɔ sesẽwo dzi hã la, kua te ɖe edzi ale gbegbe be wòdi be ye ŋutɔ yeatsɔ ye ɖokui ade asi na “futɔ mamletɔ” si nye ku, ɖe ye via teƒe.—Korintotɔwo I, 15:26.\nÐe woava ɖe ku ɖa? Ne nenemae la, ke mɔkpɔkpɔ kae li na ame kukuwo? Ðe míagakpɔ míaƒe ame vevi siwo ku la akea? Nyati si kplɔe ɖo ana Ŋɔŋlɔawo me ŋuɖoɖo tso nyabiase siawo ŋu.


Luka 23 | Biblia Le Internet Dzi | Xexe Yeye Gɔmeɖeɖe\nYesu le Pilato kple Herodes ŋkume (1-25)\nWohe Yesu kple nu vlo wɔla eve ɖe ati ŋu (26-43)\n“Ànɔ Paradiso me kplim” (43)\nYesu ku (44-49)\nYesu ɖiɖi (50-56)\n23 Ale ameha blibo la katã tsi tsitre, eye wokplɔe yi Pilato gbɔ.+ 2 Eye wotso enu+ be: “Míekpɔ ame sia wòle to gblẽm na míaƒe dukɔa me tɔwo eye wògbe na amewo be womegadzɔ nu na Kaisaro+ o hele gbɔgblɔm be ye ŋutɔe nye Kristo, fia la.”+ 3 Eye Pilato biae be: “Wòe nye Yudatɔwo ƒe Fia la?” Eɖo eŋu nɛ be: “Eya tututue nye ema nègblɔ.”+ 4 Eye Pilato gblɔ na nunɔlawo ƒe tatɔwo kple amehaawo be: “Nyemekpɔ vodada aɖeke le ame sia ŋu o.”+ 5 Ke wote tɔ ɖe edzi be: “Ele zitɔtɔ dem dukɔa me kple eƒe nufiafia le Yudea godoo, eye wòdze egɔme tso keke Galilea va ɖo afi sia.” 6 Esi Pilato se nya sia la, ebia be Galileatɔe amea nye hã. 7 Esi wòdze sii be nuto si dzi ɖum Herodes le mee wòtso la,+ eɖoe ɖe Herodes, ame si ŋutɔ hã le Yerusalem le ŋkeke mawo me. 8 Esi Herodes kpɔ Yesu la, dzi dzɔe ŋutɔ. Elabena ele didim xoxoxo be yeakpɔe, elabena ese nya geɖe tso Yesu ŋu,+ eye wòle mɔ kpɔm be awɔ nukunu aɖewo yeakpɔ. 9 Eya ta ebia nya geɖewoe; ke meɖo nya aɖeke ŋu nɛ o.+ 10 Gake nunɔlawo ƒe tatɔwo kple agbalẽfialawo tsona edziedzi hetsoa enu vevie. 11 Eye Herodes kple asrafo siwo le eŋu dzɔm la do vloe,+ eye wòdo awu nyui aɖe nɛ tsɔ ɖu fewu le eŋu,+ eye wògbugbɔe ɖo ɖe Pilato. 12 Herodes kple Pilato zu xɔlɔ̃wo gbe ma gbe, elabe tsã la, futɔwo wonye. 13 Eye Pilato yɔ nunɔlawo ƒe tatɔwo, dziɖulawo kple dukɔ la ƒo ƒu, 14 eye wògblɔ na wo be: “Miekplɔ ame sia vɛ nam be ele adã dem tame na dukɔ la be wòadze aglã. Eye kpɔ ɖa, medzro eƒe nya me le mia ŋkume, ke nyemekpɔ agɔdzedze aɖeke le ame sia ŋu le nya siwo mietsɔ ɖe eŋu la me o.+ 15 Herodes hã mekpɔ naneke le eŋu o, elabena egbugbɔe ɖo ɖe mí, eye mikpɔ ɖa, mewɔ naneke si dze ku o. 16 Eya ta mahe to nɛ,+ eye maɖe asi le eŋu.” 17 *—— 18 Gake ameha blibo la do ɣli be: “Bu mo na ame sia, eye nàɖe asi le Baraba ŋu na mí!”+ 19 (Wode ame sia gaxɔ me le aglãdzedze ɖe dziɖuɖua ŋu le dua me kple amewuwu ta.) 20 Eye Pilato gaƒo nu kpli wo, elabena edi be yeaɖe asi le Yesu ŋu.+ 21 Eye wode asi ɣlidodo me be: “Hee ɖe ati ŋu! Hee ɖe ati ŋu!”+ 22 Egblɔ na wo zi etɔ̃lia be: “Nu ka ta? Nu vɔ̃ɖi kae ame sia wɔ? Nyemekpɔ naneke si dze ku le eŋu o; eya ta mahe to nɛ, eye maɖe asi le eŋu.” 23 Gake amewo ganɔ ɣli dom sesĩe kokoko be wòawui,* eye woƒe gbe de dzi wu etɔ.+ 24 Eya ta Pilato tso nya me be woawɔ woƒe biabia la dzi na wo: 25 Eɖe asi le ame si wode gaxɔ me le aglãdzedze ɖe dziɖuɖua ŋu kple amewuwu ta, si biam wole la ŋuti, ke etsɔ Yesu de asi be woawɔ nu si wolɔ̃ la ɖe eŋu. 26 Ke esi wokplɔe yina la, wolé Simon, Kirenetɔ aɖe si tso agbleta gbɔna la, eye wona wòtsɔ fuwɔameti* la dze Yesu yome.+ 27 Ke ameha gã aɖe kplɔe ɖo, eye nyɔnu siwo le nu xam hele avi fam vevie ɖe eŋu la le wo dome. 28 Yesu trɔ ɖe nyɔnuawo ŋu gblɔ be: “Yerusalem-nyɔnuwo, midzudzɔ avifafa ɖe tanye. Ke boŋ mifa na mia ɖokuiwo kple mia viwo;+ 29 elabena, ŋkekewo li gbɔna, esime woagblɔ be, ‘Dzidzɔtɔwoe nye konɔwo, dɔ siwo medzi vi o kpakple no siwo mena no vi kpɔ o!’+ 30 Ekema woagblɔ na towo be, ‘Mimu dze mía dzi!’ eye woagblɔ na togbɛwo be, ‘Mitsyɔ mía dzi!’+ 31 Ne wole nu siawo wɔm esime atia le mumu ɖe, nu kae adzɔ ne eƒu?” 32 Ke wokplɔ ŋutsu eve bubu siwo nye nu vlo wɔlawo hã yina wuwu ge kpe ɖe eŋu.+ 33 Eye esi woɖo teƒe si woyɔna be Ametakoliƒe+ la, wohe eya kple nu vlo wɔlaawo ɖe ati ŋu le afi ma, ɖeka ɖe eƒe ɖusime, eye evelia ɖe eƒe miame.+ 34 Gake Yesu gblɔ be: “Fofo, tsɔe ke wo, elabena womenya nu si wɔm wole o.” Wodzidze nu hã ɖe eƒe awuwo dzi be woama wo.+ 35 Eye amewo tɔ ɖi le nu kpɔm. Ke dumegãwo le fewu ɖum le gbɔgblɔm be: “Exɔ na ame bubuwo; ne eyae nye Mawu ƒe Kristo la, Ame Tiatiaa la, ekema nexɔ na eɖokuie!”+ 36 Asrafoawo gɔ̃ hã ɖu fewu le eŋu, eye wote ɖe eŋu hetsɔ wain tsitsi nɛ+ 37 gblɔ be: “Ne wòe nye Yudatɔwo ƒe Fia la, ekema xɔ na ɖokuiwò.” 38 Nuŋɔŋlɔ aɖe hã le eƒe tagbɔ be: “Yudatɔwo ƒe Fia lae nye esi!”+ 39 Ke nu vlo wɔla siwo wohe ɖe ati ŋu le afi ma la dometɔ ɖeka ɖe alɔme le eŋu+ be: “Menye wòe nye Kristo la oa? Ekema xɔ na ɖokuiwò eye nàxɔ na míawo hãe!” 40 Ke ame evelia ka mo nɛ be: “Alo wò hã, esi nèle fɔbubu ma ke me la, ɖe mèvɔ̃a Mawu oa? 41 Míawo ya míedze na tohehe sia, elabena nu siwo míewɔ la ƒe fetu xɔm míele; ke ame sia ya mewɔ nu tovo aɖeke o.” 42 Eye wògagblɔ be: “Yesu, ɖo ŋku dzinye ne èva ɖo wò Fiaɖuƒe la me.”+ 43 Egblɔ nɛ be: “Vavã mele egblɔm na wò egbea be, ànɔ Paradiso me kplim.”+ 44 Gaƒoƒo adelia* lɔƒo ɖo azɔ, ke viviti do ɖe anyigba blibo la katã dzi va se ɖe gaƒoƒo asiekelia* dzi,+ 45 elabena ɣe ƒe keklẽ nu tsi; eye gbedoxɔmetsovɔ+ la dze ɖe eve.+ 46 Eye Yesu do ɣli sesĩe gblɔ be: “Fofo, asiwò mee metsɔ nye gbɔgbɔ de.”+ Esi wògblɔ esia vɔ ko la, eku.+ 47 Esi asrafomegã la kpɔ nu si dzɔ la, ekafu Mawu gblɔ be: “Vavãe, ame dzɔdzɔe ame sia nye.”+ 48 Esi ameha siwo katã va ƒo ƒu ɖe afi ma le nu sia kpɔm la kpɔ nu siwo dzɔ la, wotrɔ dzo hele akɔta ƒom. 49 Eƒe ame nyanyɛwo katã hã le tsitre ɖe adzɔge. Nyɔnu siwo kplɔe ɖo tso Galilea hã tɔ ɖe afi ma le nu siawo kpɔm.+ 50 Eye ŋutsu aɖe, si ŋkɔe nye Yosef, ame si nye Adaŋudeha la me tɔ, eye wònye ame nyui kple ame dzɔdzɔe la va.+ 51 (Ame sia meda asi ɖe woƒe nugbeɖoɖo kple nuwɔnaa dzi o.) Etso Yudeatɔwo ƒe du Arimatia me, eye wòle Mawu Fiaɖuƒe la lalam. 52 Ame sia yi Pilato gbɔ hebia be woatsɔ Yesu ƒe kukua na ye yeaɖi. 53 Eɖee le ati la ŋuti,+ eye wòxatsa aklala biɖibiɖi ɖe eŋu hetsɔe mlɔ yɔdo* si woɖe ɖe agakpe,+ si me wometsɔ ame aɖeke mlɔ kpɔ o la me. 54 Ke Dzadzraɖoŋkekee,+ eye Sabat+ la le ɖoɖom. 55 Nyɔnu siwo kplɔe ɖo tso Galilea va la hã yi, eye wokpɔ yɔdo* la kple ale si wotsɔ eƒe kukua mlɔ emee,+ 56 eye wotrɔ dzo be yewoaɖadzra atike ʋeʋĩwo kple ami ʋeʋĩwo ɖo. Gake wodzudzɔ le Sabat+ la dzi abe ale si se la bia ene.\n^ Alo, “wòahee ɖe ati ŋu.”


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“ZI ALESI wònye Kristo ɖekae li ta la, Kristo ƒe ŋutilã ɖeka, Kristo ƒe ŋugbetɔ ɖeka: ‘Katoliko kple apostolo Ha ɖeka koe li.’”—Dominus Iesus.\nAleae Roma Katoliko papatenɔla, Joseph Ratzinger gblɔ tsɔ ɖe eƒe sɔlemeha ƒe nufiafia fiae be subɔsubɔha vavã ɖeka koe li. Egblɔ be subɔsubɔha ma nye “Kristo ƒe Ha ɖeka kolia si nye Katoliko-ha la.”\n“Womenye Hawo le Gɔmesesea Ŋutɔŋutɔ Nu O”\nTogbɔ be Papa John Paul II te gbe ɖe edzi be “ɖokuidodoɖedzi ɖe subɔsubɔha bubuwo ŋu, alo gbɔɖiɖi wo,” aɖeke medze le agbalẽ si nye Dominus Iesus me o hã la, Protestanttɔwo ƒe hakplɔlawo tsi tre ɖe nyaa ŋu vevie. Le kpɔɖeŋu me, le Presbiteria-ha ƒe Sewɔtakpekpe aɖe, si wowɔ le June 2001 me, le Belfast, Northern Ireland la, osɔfoawo dometɔ ɖeka gblɔ be agbalẽa nye esi “Roma Katoliko Ha ƒe ƒuƒoƒo sẽŋu aɖe . . . si nukpɔsusu ɖeɖe gblɔ faa si Vatican II to vɛ do ŋɔdzi na vie” la ŋlɔ.\nRobin Eames, amesi nye Ireland Sɔlemeha la ƒe Bisiɔpgã gblɔ be anye “ŋukpe na ye ŋutɔ” ne “nukpɔsusu si nɔ anyi do ŋgɔ na Vatican II” dzie agbalẽa “nɔ te ɖo.” Esi Eames nɔ nu ƒom ku ɖe Vatican ƒe nya si wògblɔ be sɔlemeha siwo gbe Katoliko ƒe nufiafia aɖewo “menye Sɔlemehawo le gɔmesesea ŋutɔŋutɔ nu o ŋu la,” egblɔ be: “Nya ma nye dzugbe le gbɔnye.”\nNukae na be wota Dominus Iesus? Edze abe nya si wogblɔna be subɔsubɔha ɖesiaɖe kple eƒe nukpɔsusu le nyateƒea ŋu lae ɖe fu na Roma Katoliko Ha ƒe Akametiawo. The Irish Times gblɔ be “mawusubɔsubɔha vovovo ƒe mawuŋununya ƒe dodo—si nye gbɔgblɔ koŋ be subɔsubɔha ɖesiaɖe nyo abe bubuawo ene la . . . ɖea fu na Papatenɔla Ratzinger ɣesiaɣi.” Edze abe nukpɔsusu siae ʋãe wòƒo nu tso subɔsubɔha vavã ɖeka ŋu ene.\nÐe Subɔsubɔha si me Nèle Le Veviea?\nNyateƒee, le ame aɖewo gome la, “subɔsubɔha ɖesiaɖe kple eƒe nukpɔsusu le nyateƒea ŋu” alo “mawusubɔsubɔ vovovowo ƒe mawuŋununya” enye esi me nunya le wu eye wònyoa ame ŋu wu nukpɔsusu siwo katã fia be subɔsubɔha vavã ɖeka koe ate ŋu anɔ anyi la. Le woawo gome la, ele be mawusubɔsubɔ nanye esi ame ŋutɔ ko natia. Wogblɔna be: ‘Ne míagblɔe tututu la, ha si me ame aɖe le la mele vevie o.’\nEma adze abe nukpɔsusu si me mɔɖeɖeɖenuŋu le wu ene—togbɔ be emetsonuawo dometɔ ɖekae nye mawusubɔsubɔ ƒe mama ɖe ha akpe gbogbo siwo to vovo tso wo nɔewo gbɔ me hã. Ame geɖewo gblɔna be: ‘Ðeko mawusubɔsubɔ ƒe vovototo sia nye ablɔɖe si le amesiame si la ŋudɔwɔwɔ nyui aɖe.’ Gake agbalẽŋlɔla Steve Bruce gblɔ be, le nyateƒe me la, ɖeko “mawusubɔsubɔ me mɔɖeɖeɖenuŋu” sia nye “ɖekematsɔmatsɔ le mawusubɔsubɔ me.”—A House Divided: Protestantism, Schism, and Secularization.\nEkema kae nye nukpɔsusu nyuitɔ? Subɔsubɔha vavã ɖeka koe lia? Eyae nye Roma Katoliko Ha la? Ðe sɔlemeha bubuwo hã dzea Mawu ŋu nenema kea? Esi wònye biabia siawo lɔ mía kple Wɔla la dome ƒomedodo ɖe eme ta la, ele vevie be míanya eƒe nukpɔsusu ku ɖe nyaa ŋu godoo. Aleke míate ŋu awɔ esiae? To Mawu ƒe Nya si tso gbɔgbɔ me, si nye Biblia la me dzodzro me. (Dɔwɔwɔwo 17:11; Timoteo II, 3:16, 17) Mina míadzro nya si wòagblɔ le subɔsubɔha vavã ɖeka ƒe nya sia ŋu la me.\nƉoe Ɖe Amewo Ɖoe Ɖe Amewo ‘Subɔsubɔha Vavã’ Ðeka Koe Lia?\nw03 9/1 axa 3-4


Nyaɖeɖefia 21 | Biblia Le Internet Dzi | Xexe Yeye Gɔmeɖeɖe (1984)\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatian Cuba Tokunɔgbe Czech Dangme Danish Drehu Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Japan Tokunɔgbe Japanese Javanese Kabiye Kannada Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Krio Kwanyama Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malay Malayalam Maltese Marathi Marshallese Maya Mexico Tokunɔgbe Moore Myanmar Ndebele Ndebele (Zimbabwe) Nepali Netherlands Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22\n21 Eye mekpɔ dziƒo yeye kple anyigba yeye; elabena dziƒo tsãtɔ kple anyigba tsãtɔ nu va yi, eye atsiaƒu megali o. 2 Mekpɔ du kɔkɔe, si nye Yerusalem Yeye, la hã wònɔ ɖiɖim tso dziƒo gbɔna tso Mawu gbɔ, eye wodzrae ɖo abe ŋugbetɔ aɖe si woɖo atsyɔ̃ na hena srɔ̃a ene. 3 Tete mese gbe gã aɖe tso fiazikpui la gbɔ wònɔ gbɔgblɔm be: “Kpɔ ɖa! Mawu ƒe agbadɔ la le amegbetɔwo gbɔ, eye wòanɔ anyi kpli wo, eye woanye eƒe dukɔwo. Eye Mawu ŋutɔ anɔ anyi kpli wo. 4 Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” 5 Eye Ame si bɔbɔ nɔ anyi ɖe fiazikpui la dzi la gblɔ be: “Kpɔ ɖa! Mele nuwo katã wɔm yeyee.” Egblɔ hã be: “Ŋlɔe, elabena nya siawo nye nyateƒenyawo kple nya vavãwo.” 6 Eye wògblɔ nam be: “Wova eme! Nyee nye Alfa kple Omega, gɔmedzedze kple nuwuwu. Ame sia ame si tsikɔ le wuwum la, mana agbetsi la dzɔtsoƒe ƒe tsi la ƒe ɖee femaxee. 7 Ame sia ame si ɖu dzi la anyi nu siawo dome, eye manye eƒe Mawu, eye eya anye vinye. 8 Ke vɔvɔ̃nɔtɔwo kple dzimaxɔsetɔwo kple ame nyɔŋu siwo wɔa nu ƒoɖiwo kple amewulawo kple agbe gbegblẽ nɔlawo kple gbɔgbɔyɔlawo kple trɔ̃subɔlawo kpakple aʋatsokalawo katã la, wo tɔ gome anɔ ta, si le bibim kple dzo kpakple dzokpe la me. Esia tsi tsitre ɖi na ku evelia.” 9 Eye mawudɔla adre, siwo si agba adre, siwo fuwɔame adre mamlɛawo yɔ fũu nɔ la, dometɔ ɖeka va, eye wòƒo nu kplim gblɔ be: “Va afii, ne mafia ŋugbetɔ la, Alẽvi la srɔ̃ la wò.” 10 Eya ta ekɔm le gbɔgbɔ la ƒe ŋusẽ me yi to kɔkɔ gã aɖe dzi, eye wòɖe du kɔkɔe Yerusalem la fiam wònɔ ɖiɖim tso dziƒo tso Mawu gbɔ gbɔna, 11 eye Mawu ƒe ŋutikɔkɔe nɔ eŋu. Eƒe keklẽ nɔ abe kpe xɔasitɔ kekeake ene, abe yaspis kpe si me kɔ abe kristalo ene. 12 Gli kɔkɔ gã aɖe kple agbo wuieve nɔ eŋu, eye mawudɔla wuieve nɔ agboawo nu, eye woŋlɔ ŋkɔ, siwo nye Israel to wuieveawo ƒe ŋkɔwo, ɖe agboawo ŋuti. 13 Agbo etɔ̃ nɔ ɣedzeƒe, eye agbo etɔ̃ nɔ dziehe, eye agbo etɔ̃ nɔ anyiehe, eye agbo etɔ̃ nɔ ɣetoɖoƒe. 14 Woɖo gɔmeɖokpe wuieve na dua ƒe gli la hã, eye woŋlɔ Alẽvi la ƒe apostolo wuieveawo ƒe ŋkɔ wuieveawo ɖe wo ŋu. 15 Ke ame si nɔ nu ƒom kplim la lé aƒla aɖe si wotsɔ sika wɔe la ɖe asi abe dzidzeti ene, be wòadzidze du la kple eƒe agbowo kpakple eƒe gli la. 16 Eye dzogoe ene li na du la, eye eƒe didime sɔ kple eƒe kekeme. Eye wòtsɔ aƒla la dzidze du la: stadio akpe wuieve;* eƒe didime kple kekeme kple kɔkɔme wosɔ. 17 Edzidze eƒe gli la hã: abɔklugui alafa ɖeka kple blaene vɔ ene, le ame ƒe dzidzenu, si ganye mawudɔla hã tɔ, la nu. 18 Ke nu si wotsɔ ɖo eƒe gli lae nye yaspis kpe, eye du la nye sika dzadzɛ abe ahuhɔ̃e si me kɔ ene. 19 Wotsɔ kpe xɔasi ɖe sia ɖe ƒomevi ɖo atsyɔ̃ na du la ƒe gɔmeɖoanyiwo: gɔmeɖokpe gbãtɔ nye yaspis, evelia nye safir, etɔ̃lia nye xalkedon, enelia nye emerald, 20 atɔ̃lia nye sardonik, adelia nye sardis, adrelia nye krisolit, enyilia nye beril, asiekelia nye topas, ewolia nye krisopas, wuiɖekɛlia nye hiakint, wuievelia nye ametist. 21 Eye agbo wuieveawo nye dzonu wuieve; wotsɔ dzonu ɖeka wɔ agboawo dometɔ ɖe sia ɖe. Eye du la ƒe ablɔ gã la nye sika dzadzɛ, abe ahuhɔ̃e, si me wokpɔa nu tona ene. 22 Eye nyemekpɔ gbedoxɔ le eme o, elabena Yehowa Mawu, Ŋusẽkatãtɔ, ye nye eƒe gbedoxɔ, eye Alẽvi la hã nyee. 23 Eye du la mehiã ɣe alo ɣleti, be woaklẽ ɖe edzi o, elabena Mawu ƒe ŋutikɔkɔe klẽ ɖe edzi, eye Alẽvi lae nye eƒe akaɖi. 24 Eye dukɔwo azɔ le eƒe kekeli me, eye anyigba dzi fiawo atsɔ woƒe ŋutikɔkɔe ava eme. 25 Eye womatu eƒe agbowo le ŋkeke me akpɔ o, elabena zã mado le afi ma o. 26 Eye woatsɔ dukɔwo ƒe ŋutikɔkɔe kple bubu ava eme. 27 Gake nu sia nu si menye nu kɔkɔe o, kple ame sia ame si wɔa ŋunyɔnu hekaa aʋatso la mage ɖe eme akpɔ o; ame siwo ƒe ŋkɔ woŋlɔ ɖe Alẽvi la ƒe agbegbalẽ xatsaxatsa la me koe age ɖe eme.\n^ Anɔ abe kilometa 2,200 ene. Kpɔ Nyɖ 14:20 ƒe etenuŋɔŋlɔ.